url: =Zek siamna in kicing sak ~ Philip Khaipu :: ZOMI DAILY\nZek siamna in kicing sak ~ Philip Khaipu\nposted on 10 April 2016 at 7:39 am Lomkholna: Article, PhilipKhaipu, Theihhuai\n“Hong hausak kei inla zong hong zawng sak kei in, hong hausak lecin ka deihteng cingin nangkong manggilh khading a, hong zawngsak lecin mineihsa te gu in kong mindaisak kha ding hi. (Paunak 30:8-9)\nMitampi takte in (excuse) paulap kizongzongin, thukhat pepeuh a om ciangin paulap ding omden hi. Gentehna in; hun gahvetlo, sum neivetlo, hong ki genhak lua, thogilh, hmanlo, theilo cih dan a tuamtuam ki nei den hi. Hun pen Pasian in mikim adingin nai 24 hong pia hi. UN makai pa, Mr. Banki Moon in zong nang sangin hun tam gah zaw tuanlo hi. Leitung a mihau pen pa Bill Gate in zong nai 24 bek mah gah hi. Pau lap i zonzon man in zawnna nagawn in hong makhelh ta hi.\nTuni aa kipan in tua paulap te nawlkhin in i hun leh i neihsa te zatdan ding gel tading hi hang, (Be the master of your life) Kaam tungah kiga nawnlo in i kaamding bawltawm ta ding hihang. Nang le nang ki-it kei le cin kua in hongit ding, nang le nang kikhual kei le cin kua in hong khual ding a hihiam? Na ki-it takpi aa na kikhual takpi leh na mai lam ding na gel kholh ding kisam hi.\nA hi dandan in na om leh a hidan dan na suak lel ding hi. Hun nagel kei leh hun in nang hong la ding hi. Sum zat dan ding nagel kei leh sum in nang hong zang ding hi. Tua ahih man in na nuntakna adingin a neipa leh a lamkhia pa nahih lam kiphawk in. Gual lelhna in hong lak ma in pan la inla kiging sa in om den in.\nPasian in mikim tungah a kibang in hun hong piakmah bangin i kitang sapna te zong a venghim zo dingin sumle pai leh neih le lamh hong pia hi. A hi zongin zatdan kisiam lo ahih manin kicing geilo bek thamlo in i kisap penpen hun ciangin bangmah kinei nawnlo thei hi. “Learn from the Ants” Paunak in miksi te tungpan in sin un ci hi.\nMiksi te in khua khal sungin a nek ding uh an te khol in phalbi sung teng khom hi cihi. Zong in negai pahpah hi na ci lohi. Ei te pen i muh masasak kisam in kisam takeile zang gai pahpah i hih man in (phalbi hun) haksat hun hong tun ciang tavai in kauphe bang in leitawi zongin ki thapai aa, a tawpna ah kipuksi mai thei hi.\nNa khat pepeuh ah sepding bawlding i gel ciangin theih ding thupi namthum a om hi.\nA. Sumbuk i pai ciangin, Market (Zyi) i pai cing a hi zongin i deih na pen tam mahmah hi. Inn kuan in kikum in i deih teng gual suk le hang laimai khat in zong daih lo ding hi.\nB. Tua sung pan in i kisapte khenkhia kik leuleu in hi lehang a lang dektak mah hong kia leuleu ding hi.\nC. Tua i kisap te sungpan in tule tu aa i sep zawh ding i bawl zawh ding na te khen khia suk leuleu ding hi hang. Tua hi leh i (budget) i sum paihna tampi tak hong pha tuam ding aa, kisapluat cih pen hong om geilo ding hi. Cih nopna ah sum kikhol thei tuam ding hi.\nMi atamzaw in i duh i deih tawh i sum neih ciangin zang bei pahpah in i kisapna te kinunun pahpah ahih man in, zat loh hong pamawh ciangin kitasam in inn kuan sung buaina te hong piang thei hi. (Dam lohna, kitel khialhna, kikam taman) te pen i deih pen a hih loh hangin gimna gelna kician i neih kei leh i gim loh i sawm lohpi-in buaina haksatna te in i kong khak hong kiu ding uhhi. Gentehna: Kunzaa pen i duh kim tek hi. I hi zongin i nekloh hangin buaina leh hamsatna hong tun lohi.\nAn zong mikim in i duh hi. An om kei leh buaina lianpi hong tungding hi. Nikhat in kunzaa 500 man a khai pa in kidek hi leh antang kitasam ngeilo dinghi. Ja kitep tek hi. Zatep i hoihna leh inn kuan nuntak nading zi le tate mai lam adingin a hoih dan pen a gen om nai lo hi. A hi zongin TB cancer natna nagah ciangin inn kuan sungah khantoh nading tampi khak tan gige hi. Ja na leina in sum bei khawllo mah dinghi.\nA hi zongin, tua ja pan hong piang natna in hong sukkhak takteh na jaman leh na kibawl naman, na zi nataten hong thuak pihn a manh pen olno hilo hi. Gen suksuk lehang i kisap na sangin ei ma gilpi ding bek i deih na tawh i zat na pen a zah tampi in tam zaw thampek hi. A diakdiak in pasal te in i inn kuan i sum zat 100 ah 50 val pen ki ai tuam zat den hi.\nHih pen 100 ah 100 dik hi maan hi cihna hilo in a zau pi aa etna ahihi. Zomi te pen Pasal te’n inn kuan makaih in gel i hih hman in pasal te in (Saving) sumkhol dan i siam ding leh i zatna te i kisit tel dinga i khiap ding te i khiap zawh ding kisam hi. Na kipiak khiatna zahzah na zi le natate in hamphat lawh dinga mi lak ah mai pha na gah ding hi.Tu hun ciangin hauhna pen bang zah income nei na hia cih sang in bang zah saving nei na hia cih pen hong thupi mawk hi.\nTua ahih man in min ten ja a tep hang na teplohna, zu a dawn hang na dawnlohna, a kisam lopi aa, sum zatding na ki dek tinten na pen tu zawh kum 20-30 ciangin na inn kuan sungah a lian mahmah nalamdang hong piang geigei ding cih phawk in. A sum in zong khol kha khollo ding hi teh a hi zongin mite sang in na hamphat zawk lam pen na mit gei in na mu ding hi. Laizom thelnah, Philipkhaipu\nPrevious: USA paitheih nading DV Lottery ngahcih kikhemna\nNext: US gamsung khualzinna pawlkhat – 99\nZeisu Film Zokam tawh ki bawlding\nZAM Thupuak :: 08 Dec 19 (IIMM tetawh kimuhna)\nLasiam Kapno – Australia ~ Zomi Quavadis\nKei hong hotkhiat manin hong sihlawh\nZika Virus hangin Singapore gamsung khualzinding ki patau mahmah ~ ZD


timestamp: atn

url: =ATI(Adventist Theological Institutes) ~ MUC\nATI(Adventist Theological Institutes)\nAdmin 2:58:00 PM Articles, Colleges and Schools, Conference Pianna thu, Religion Articles\n1. ATI (Adventist Theological Institutes) Maymyo ah kiphuankhia aa Zomi SDA te aa dingin kawlgamsak siah ah (Upper Myanmar Session) Sanghoih pen hipah hi. MUAS Sangpi ongdem kha leh cihtawh Union in ongphiansak hi. Tua aa kipan in nasia tak in Zomi te amit uh ongkeuh in ki ukcip na Religious Autocracy pan Religious Democracy Administration lam mai kinawt hi.\n2. SDA Organization sungah Conference status pen asangpenpen ki ukna hia,Khantoh nading ongkikhak tan denden ahih natawh kizui aa Zomi te kihai nawnlo ahih man-in, Conference status tawh kiding to pah hi. Pasian nasep na tangzaii zaw in nop kisa mahmah kawmkal ah Union or Mission khutnuai aa Pasian nasem pawlkhat Deek te khutzat in ong om uh aa amipih te phawk zonawnlo, sanggam u le nau beh le phung na ngawn phawknawnlo zah dongin ong gamta toto uh hi. Conference makaipi Pr Khamkhen leh Siapi Kaldal te Zomi pih biakna SDA te ait man-un Thongsungah kha 3 tangding anuntak na uh luang ongkhaam uh hi. Tualai tak in Zomi ka it hi acici amin kigen leng personal ongsuak pahpah ahih man-in( mi pawlkhat) nuam mahmah ta lailai uhhi. Pu Pum Za Lian in hih Conference te pen apanpih khasiangtho khat om ding hi acih mah bangin tuni ciang dong dawi havang kawmkal ah Zomi SDA te Conference Status tawh Pasian in ma ongtut pih lai ahih man in Tin Jubilee ongcing ding hi ta hi.\n3. Mangpau leh Kawlpau in kam kilet bualbual Zomi SDA pawlpi te aki disband nathu ongkisuak sak hi. Tua pen Church Policy tawh kituak nasep na man hilo hi. Local Church Board Meeting omlo pi aa Pawlpi kuanman Disband mawkmawk theih hilo hi. Mee (vote) piakdan zongh manlo hi. Khut lapsak maimai cih tawh thukhen (decision) bawlcih pen dirty politics taktak a backbone pen khat le nih hi lel cih kilang mahmah hi.\nColumbia Union Conference in special constituency akhel na hangun, tuni ciang dongmah GC in Disband napia naibuang lo uh hi. Ei kawlgam Union te'n power and authority zangkhial laimahmah cih ongphawk sak mahmah hi. Tu'n Pacific Union te zongh Vote ladingin kipanpan ta uh hi.\nZomi SDA sungah Ei GC tawh kizom lo te aci kankan aa vantung gam tunglo zahdongin ih ngaih sut nate ee? Kipuah phat huai ta lo maw?\nComlumbia Union Conference pen USA bup ah akhauh pai mahmah pawlcing mahmah Seventh-day Adventist te hilai uh hi. USA ah om SDA Burmese te' president khong ihsep hangin Zomi SDA te' kipumkhatna dangdo pahding cih te kikhel huai ta lo maw?\nArticles Colleges and Schools Conference Pianna thu Religion Articles


url: =Siamsin « Tongsan Weekly Journal\nPosts Tagged ‘Siamsin’\nHUN THAK IN HONG KALH THUTE\nPosted by khampeek on 11/05/2009\nI Zomi sungah a thusiam leh akizen zo hi leng pahtawi huai tampi-i nei ta hi. Tuhun thak ah Media and Information Technology(IT) lamah madawk mipilte leh ZONET cihte,Lai nasepna lam ah ZCLS,ZOLUS leh khatsim laihawm pawl khat, kalsim laihawm pawlkhatte zong a pahtawi huai tampi om hi. Hih te pen minam bup min tawh pia pah ding cihna hi loin, a kisaina munmun tawh kizui-in piak ding kisam hi. A pahtawi huai madawk mite leh a maute nasepnate pawl khat anuai a bangin kimu thei hi. La leh tumging lamah Pum Khan Cin,Kam Za Tual(Siyan), Cinpi(Lazy Club),Sia David Suum,Sia Tua mung, Lengtong Pauno,Lengtong Kam Khente,Thawn Kham,Cingsante Unau,SiaTS Khai, Zogam Lalpu,VCMang te, Falcon Band, Music production lam ah Minuamsa Video Studio, Kawlgam guiter kidemna pan telngah E Tuang cihte.\n6. Nasep hoih sep hun: Mihing khat in leitung ah i Kha a ding Jesu Khrist lungdamna thupha(Christ Gospel) i neih khit ciangin pumpi a ding Ci le sa lungdamna thu(Social Gospel) cih khat i neih loh a phamawh ahi hi. Thu um mikhat nuntakna pen ei a ding bek hi loin, midangte a ding/Jesu a ding nuntakna ahi hi. Gamkhangtote in hih midangte itna, huhna le panpihna cih pen thupisa mahmah uh hi. Leitung ah mihau a tamzawte in mizawngte huhna phualpi(Foundation) nei ciat mawk uh hi. Hih pen mihing a piankhiatna i manphatna taktak ahi hi. Mihing khat nuntakna pen kum 60-70 hi lel in khang khat nuntakna hangin khang tampi a kimang ding na hoih sep huai hi. Nang sih khit ciangin asi ngei lo ding leh a om den ding nasep kul hi. Mi pawl khatte in amah bek nuamsa ding a hanciam om thei hi. Kihuh cih tahdah ama sangin ahau zaw khat om leh hazat ding, gensiat ding leh suksiat ding peuh kihanciam zaw thei hi. Hih bang lungsim pen tuhun ah kizang thei nawn lo hi.\nTuhun pen leitung bup huam nasepna(Globalization) vive tawh nasep khop hun hi mawk hi. Hih bang a kipawlsiamna dingin lungsim zaipital/ Nampi lungsim (Nationalism) neih kul a, Lungsim toi/namneu lungsim(Tribalism) hepkhiat ding kisam hi. Kamdang in gen leng Nampi lungsim i neih theih ma tengin kipawlsiamna nei thei lo ding cihna ahi hi. Minam bup kipawlsiamna i gengen lai takin beh leh phung, khua leh tui, leh pawlpi vai nengneng te tawh ih buai luat ciangin Zomibup kipumkhatna leh nasepkhopna ding susia hi. LST sungah kipumkhatna thupha(Late.133:1-2) thupitak na gen hi. Leitung mun tuamtuam USA,UK,Norway,Germany,Sweden,Denmark, Italy, Canada, Australia, Japan,Singapore,Korea,China, Malaysia,Thailand,India cihte a Zomite leh Kawlgam lam pan kawlpi-Tahan, Tedim,Tonzang, Falam,Tamu, Yangon,Mandalay, Cikha leh Lamka(Manipur) lam ate tawh vaihawmk hawm a,Leitungbup Zomi Kipawlna (Global Zomi Organization) lianpi khat i neih ding hun ta hi., Hih bang kipawlkhopna pan Zomi Social Gospel cihte ahi Development Program leh Zomi Culture and Literature Committee cih bang zong thupitak neih ding kisam mahmah hi. Tua banah Zomite pilna lam ah i khantoh zawkna dingin mipil M.Phil, D.Litt, leh Ph.D. 500-1000 i neih ding kisam masa loin, Pilsin zia (Education System)te zonbeh a, Mipibup Laitheihna Nasep(Total Literacy Mission) lam panlak huai masa zaw hi hang. Tua hi-in hunthak sungah i ngaihsutna mahmah kibangsak in, a kilomkhawm lungsim ( United Heart) tawh sem khawm leng pangkhawm hatna(Unity is Strength) hong piang ding a, tua panin gualzawhna( Successful) kingah ding ahi hi. Zomite nampi lungsim nei a, mai lamah leitung buppi huam a nasepkhop siam leh a kipumkhat semsem ding i lametna hisak lai ding hi hang.\nThukhupna: Khuahun luan zia zui-in ngaihsutna le nuntak khuasak zia i khel ding kisam mahmah hi. Mi khempeuh in suakta tak a i lunggulh tantan lungkimtak septheih bawl theihna ding hamphatna kinei hi. Tua thute mah nuntakpihna leh kipawlkhopsiamna tawh lawhcin theihna ding hunthak sung a lut ta ihi hi. Hunthak in hong kalh thute i maituah zawhna dingin kikhelna, pilna le siamna, thuman thudik, liangko kikim nuntakna,leh Kipahtawisiamna tawh nampi lungsim nei-in a kipawlkhawm thei leng a khangto Pasian zat Thupha ngah Zomi namte i suak thei pan bek ding hi. A thupi mahmah khat ah hun thak sungah sunmang(Vision/Dream) limci neih ding kisam a, tua bang sunmang na neih kei leh nisim naisim a kikhel den i leitung in nang hong paisan den ding a hi hi. Khantohna le lawhcinna taktak pen a hunzui a nuntak simna hi-in hunthak tawh a kituak mahmah zong hipah hi. Lasim mimal kim tungah Hunthak tawh kimaituah siam ding leh a nungta siam dingin Topa Pasian in thupha hong pia hen.\nPosted in Articles | Tagged: Siamsin, ZomiSiamsin | Leave a Comment »


url: =A lamdang le a etteh tak innkuan (3) ~ Lian Tuang :: ZOMI DAILY\nA lamdang le a etteh tak innkuan (3) ~ Lian Tuang\nposted on 14 March 2020 at 2:04 pm Lomkholna: Article, Liantuang\n12) 1994 kum sia Kam Khaw Thang Yangon pan Tedim a ciah toh khat a thupiang ahi hi. Vai tuamtuam tawh kawlpi ah ni nih ni thum sung tam hi. Siavuan Hang Khan Thang zong a zin tawh kituak kha hi. Kawlpi ah a zin tunna uh kibang hi.\nSia Thang pen Seihkantha venga teng nu Niangkok (a sanggamnu tanu ) in nitak an ne sam hi. Nitak an nek khit sia Thang ciah ding a kithawi ciangin nu Niangkok in “ Pu Thang aw ka tanu a ci sa lua mahmah in thu ong nget sak ve,” a cih leh Sia Thang in “ ci sa pen thu nget ding zong hi mah in, sep ding a kisam pawlkhat om ding hi veh aw” ci kawm in pai khia vingveng hi.\nThu nget sak se loin hih bangin a nusiat ziau ciangin lamdang sa mahmah hi. Ama deihloh gen khialh sep khialh khat nei kha ka hiam ci in nu Niangkok kisuang mahmah hi. A langkhat ah a tanu cina gim mahmah hi cih thei gige na pi hih bangin a nusiat ziau pen khasia dekdek liang hi.\nAhi zongin tua zawh nai khat khit khawng ciangin khua-ul ziat le vei kai zihziah in siavuan Hang Khan Thang tawh sia Thang tung kik leuleu hi.\nSia Thang in naupang ci sa pen zato lam siavuan siamah ten sep theih khat nei ngel ding hi cih ngaihsutna tawh a zin tunpih pa siavuan Hang Khan Thang a va sam vingveng na hi gige hi. Siksakol zang loin khe tawh pai ngiatngiat hi. Khua mial khin ta hi. Apai kik ciangun lampi tel khial gawp in, Nu Niangkokte inn mu pak zo lo uh a, a kilehleh na un khua-ul ziat le vei kai in a kawtkim ngiingei uh ahi hi.\nSiavuan pa in naupang gimsa mahmah ahih manin zatui sun pah in, a nek ding zong zatang pia beh hi. A zingciang amah zin kik ta ding ahih manin kawlpi zatopi ah a pai hamtang na ding vaikha hi. Tua khit ciangin a zin uh ah a nih un khe tawh ciah kik uhi.\nA zingciangin naupangno nu zato kahpih hi. A sawt loin dam siang hi. Tua naupangno in tu in pasal nei khin in ta thum nei ta hi.\nNu Niangkok in a gen ciangin tua hun laitak in naupang ci sa lua in gim mahmah ahihna a veng le pam te in a gen kik ciangin ka thei tel pan hi ci hi. Tua nitak in Siavuan Hang Khan Thang le sia Thang in veh kha zenzen lo hi leh a sihsuah thei mai ding dinmun ahihna gen thei zel hi.\nHih thu I gen kik ciangin vai khat peuhpeuh ah Pasian muan ding a thupi pen ahih mah bangin mihing lam panin zong lampi man tawh sep ding a kisam thu pawl khat om veve na ahihna a gen nuam I hi hi. Lian Tuang\nPrevious: President Trump in Covid-19 hangin National Emergency taangko\nNext: ZIUSA Genvai lut nuamte theihsakna April 2020\nMuslim gam 7 pan gambel te lutsaklohding vai alangpang Sally Yates kitawpsak ~ TK Lian\nVanleng sungah khualum salua in Emergency Exit kongkhak ahongpa $11,000 ki liausak


url: =2014 Census khitciang Zomi masuan ding\nNi 7 bek akisam laai Kawlgambup milip kisimna ah Zomi ci in Code-914 ah gelding in Leitungbup a om Zomi kheempeuh leh Zomi kipawlna kheempeuh in kithu kim in asum apai, itha ingal leh pilna siamna tek tawh ma ipan man nahaang in Zomi kiciding mi atawmpeen 100,000 kicingding in khamuanna leh theihkholhna inei hi.\nIhihna Zomi theicianlo leh gelhziading laaitheinaailo Zomi te tung ah hihthu itheisaknading in ma anapan sa mahbang un, Zomi sung a kipawlna kheempeuh in na kiseemkim thei in pan mun kila kim thei ciat hi.\nAhizong in Tun huntomno sung in Census ongbeiding a, ikhum bangbang Kawlkumpi ten hehvuau no Zomi deihte mi hihzah pha uhcin Zomi cin ongkisap ung ei! Ongcikholding a kitheih kheem mawhbawl maw pai mangmaw ahihkei leh Mualtungmi khat le khat kikaal buainading thutuam tuam onggingsak maw cih hiding cihpeen Kawlte nasepzia itheihkholhsa ahihi. Ahih kei leh Ko Zomi cihbang akigelh kamu kei uh ongcikha ding hi.\nTuabang daan hileh Kumpi tawh aki hotheiding Kumpi theihpihna, Phalna angah peen ZCD,ZYA leh TA tebek ahihi. Hih teng in nasiatak in kumpi ah phuthei a zong amau ongphuding in imuang mahmah hi. Azenzen in hih ZCD,ZYA leh TA ten ongsem zokei leh Cesus ma in naseemthei tam in kamdimdim in I ot teihang hih kipawlna thumteng lubuk mah ah mipi in tusak ding uhhi.\nTua ahihman in Zomi it ing acilimlim Makaitawh nautaang tawh akua mapeuh in Zomi it ing nacih abanghiam na it?? Asam maw ?? alu maw?? Ahih keh (ZOMI) laimal a it maimai mawh kingaihsun pha ni. Zomi it Zomi deih ci in Zomi te makaihna mah ahi ZCD,ZYA,TA cihte itlo muhdah tuam neise cihbang nalung simsung ah aomkhaak aleh Zomi aitlo Zomi ading makaai cinglo nahih lam kiphawk inla khau khat la in singkung ah kikhai lum lel in. Nangkhat hang Zomi kipawl na khat le khat kibuai a mitam asukkhak saang Nangkhat silel lecin Zomi maailam limci zaw ding hi.\nMimal, Kipawlna, Biakna te khat le khat khut kileen diamdiam in naseemkhawm ding hang tuni pan kipan


url: =Malaysia gamsung Election hunciang buaina aomleh sepziading kisin kholhna nei :: ZOMI DAILY\nposted on 15 December 2017 at 11:35 am UTC+9:30 Lomkholna: Malaysia, News, Sawltak, World\nMalaysia gamsung ah gamuk makai kiteelpi pen maikum 2018 August khasung hita hi. Tua “14th Malaysian general election (GE14)” hunsung ah gamsung buaina omkhathei, lungphona omkhathei cih thunei te’n mukhol uh ahih manin, kiginsan mahmah uhhi.\nPalik thunei khat ahi Sentul OCPD Asst Comm R. Munusamy in agenna ah zanni Thursday (Dec 14) ni in Kuala Lumpur khuasung aom sanginn mun 2 ah buaina apianleh bangci vaihawmding cih “Live Drill” kisinna kinei hi ci’n genkhia hi.\nVote kipiakna panin mipi buaina aomleh Police te’n ahunlap in bangci bangin vaihawmding cih aki sinkholkhol uh ahihi.\nAmasa Drill abawl uhpen “Sekolah Kebangsaan La Salle” kici sanginn ah abawl uh hi a, Social Media tungtawn in Party khatpan Vote piate buaisakna aomleh bangci sepding cih kisinkholhna ahihi.\nParty khatpanin Supporters te’n lungkimlo in, palik mawtawpi “Police Truck” te khawlsak in, Vote gukpiaksawm te akhawlsaksawm cihbangdan ahihi. Tua Party khatpan Supporter mi 30 bangtepen Police tetawh kitawng uh a, mi tampi liamin, pawlkhat kiman a, Police Headquarters kipuak cihbangdan akisin uh ahihi.\nVideo: Cops conduct live drills ahead of polls\nAnihna Drill abawl uhpen SMK Methodist Kuala Lumpur mai ah sunkimlam pawlin akisin uh ahihi. Hih kisinna Scenario sungah Party khatpan in Supporter mi 200 bangin Vote piading in Bus tawh apaite anawngkaisak laitak ahihi. Tuate pen gamveng “neighbouring countries” panin Vote aguk piaksimding in hongpai uhhi ci’n aki tawngsak ahihi.\nTua Supporter mi 200 te’n Bus Driver leh Passengers tepen ID “Identification Documents” laktheilo ahih manin, anawngkaisak cihbangdan aomleh ci’n kisinna ahihi.\nMalaysia, Penang State sung ahzong “14th General Election” hunciang buaina aomleh sepziading kisinkholhna “Live Drill” kinei cih kiza hi. Hih Live Drill kisinna te ah Police Department leh adang Department tuamtuam panin Officers tampi kihel in, limtak in akisin ngekngek uh ahihi. Malaysia gamsung kiteelpiding General Election hongnai semsemleh Security zong hongkhauh semsemding a, gamdangmi tezong buaina, kimat kihen cihte hongtamzel khatheiding hi. Sawltak #zomidaily\nPrevious: Niguk ni (The sixth day)\nNext: Asia gamsungah Pagoda asangpen in akiciamteh khat meikangtum


url: =I Min Bang Hiam? | Tongsan\nTuma kum 30 lai in eimi University sangnaupangte in Taangpau (Common language) neih ding vai na buaipih mahmah ngei uh hi. Kum zalom 21 sung ei minam citawmte’ phutkhak thu lian khat in: Hihna kantelna (In search of Identity) ahi hi. Kei kua ka hiam, ka ngeina bang hiam, ka kampau bang hiam, ka mun ka gam koilai hiam, ka min taktak bang a hiam … cih thute kithupi ngaihsut semsem hi. Tua hi a, eimite a dingin ‘Ka min bang hiam?’ cih thu ngaihsut dingin kong lui nuam hi.\nDavid Bradlay kici kampau kansut siampa in Tibetto Burma namte minhaute hi a, min thu-ah buai mahmah uh hi hong ci hi. Hong cih mah bangin min i hau a, i deihdeuh om in, i deihloh zong om hi. Min kivawhdan nam tuamtuam om a, (1) Ethnonyms: Nammin kitap (2) Glossonyms: Kampau kitap (3) Allonyms: Nam khat min tuamtuam (4) Allograms: Min khat laimal gawmzia tuamtuam (5) Autonyms: Tualsuak min (6) Exonyms: Minamte’ hong sapna min (7) Loconyms: Om mna mun le mual kitap (8) Paleonyms: Min kikhelte (9) Neonyms: Nam tuamtuam kigawm min cih te ahi hi. I minam min ‘Zo’ maw, ‘Chin’ maw, ‘Tedim’ maw, ‘Ciimnuai’ maw? Khangthakte in thukhualtak a ngaihsuthuai thu ahi hi. Ei Tedim kampaute in i min vai tawh kisai in a nuai a thu 4 siksan in gatang kaih ding kisam ka sa hi. (1) Ngeina kikhiatlah a himah ding ahi diam? (2) Tualsuak min kikhia-lah hi. (3) Min khiatna huang kikim lo hi. (4) Ngimna khatciat tawh min kivawh hi.\n(1) Ngeina Kikhia-lah: Mihingte in a pianzia, i ngeina kikhia-lah hi. ‘Ngeina’ thuneihna – cultural authority’ in minamte hong henkhawm hi. Ngeina i kiplet sawm manin ‘picinna, bulkipna, kipumkhatna’ a pian theih mah bangin, khat veivei ‘kol-awkna, kivingvialna, kisongsawlawina’ piang thei hi. I ngeina ah: min phuahzia midangte tawh kibanglo hi. Min tap kinei ciuhteuh a, a gualgual in pai diamdiam hi. Kikantan theilo hi. Kihazat theih, ki-tuh theih hi lo hi. Minmal kim in khiatna nei a, ut peuhpeuh kiphuak theilo hi. Sa kap lo pi Kap min kiphuak ngeilo hi. I min pen i hihna hi a, khansung tangthute ciaptehna ahi hi. I minpi thupi mahmah ahih manin minpi tawh sam mengmeng lo hihang. Minno kinei kim a, tua min tawh kisam hi hang. A hih hangin, i sanggam dangte (Falam, Hakha, Mizo) in tua bang ngeina nei lo uh hi.\nKawlpi a, Pi Vom Lian Kapi kiang ah, “Pi aw, na min kua kitap hiam?” ka cih leh, “Ka suah ni zan, khuapihte gamvak hong tuahpha uh a, vom a lian mahmah khat man uh ahih manin, ka min Vomliankapi hong phuak uh hi” hong ci hi. Tua hi a, minphuahdan le thupisakzia kibang lo ihih manin minam min thu ah zong i thu ngaihsutzia kilamdang toto hi. I sanggam dangte in phattuam nading, kipumkhat na ding ahih nak leh min khat peuhpeuh pom thei uh hi. Eimite pen tua ci lo hi hang. Ei minlo pi tawh kisap ding ngaihsun ban lo hi hang. Khangthakte in min thu ah ngeina’ thungeihna bang ciang kiplethuai ding hiam? Ngeina mah thupi i cihcih laitak midangte muhna ah “Mittaw sialkhau let” kibang thei ding hi.\n(2) Tualsuak Min mah Kikhia-lah: ‘Zo’ pen i tualsuak min hi a, ‘Chin’ pen mite hong sapna ahi hi. I pianpih min palngulh in mite hong sapna min innteeksak ding i hiam? Zomi pipi bang hangin mindang tawh kilo sese ding i hiam? cih thu gamsung gampua ah ging ziauziau thei hi.\nHih bang thu pen leitung mun khempeuh ah om kawikawi hi. Pawl khatte in mite sapna min deih nawnlo in a mau min tawh khalkik uh a, (Calcutta pen Kolkata, Madras pen Chennai, Burma pen Myanmar, Rangoon pen Yangon) Pawl khatte in khel sese lo uh hi (Kayin- Pakangiaw, Kachin- Jinghpaw, Bangkok- Khrungthep, Greece – Ellinki, Japan – Nihon, South Korea – Hankook, China – Zhonghua). ‘Zo’ min pen Zo Dynasty pan i neih tualsuak min hi cih sawm leeng ‘Chin’ zong Chin dynasty pan ki pan hi a ci om leuleu hi. Sengam ‘Zo’ le ‘Chin’ kumpi namte a hi ngei dingin i dinmun niamlua ahih manin san zawh ding haksa hi. Tua ahih manin Sen gam a om Zo le Chin kumpi lian namte hi kha lo zaw ding hi hang. Kammal kinai bek hi ding hi.\nI tualsuak min ‘Zo’ pen tualsuak min ahihna genkul nawnlo hi. ‘Chin’ cih kammal i ngah dan a kigen tuamtuam om hi (oli,fcsif;? tcsif;csif;). ‘Chin’ cih kammal pen Kawlte in ei kammal mah tawh hong sapna hi ding hi. Khang lam (Kanpetlet) le zanggam (Asho) i sanggamte in amau le amau ‘Khiang’ kici uh hi. Tua Khiang kammal pen Kawlte in a awsuah mantak in lo thei lo uh a, Khin (Chin) hong ci uh hi. Tuabang awmal kikhelzia (phonological shift) pen Kawl le Zo kikal ah tampi om hi. Ei mite in ‘-ang’ a cihna kammalte Kawlte in ‘-in’ ci uh hi. Gentehna in: Yaw kam in (xrmef;-Thamang) pen Kawl kam in (xrif;-Thamin) ahi hi. Hih thu uphuai pen a, matlap om pen hi.\nMikang kumpi hong khan ciangin Kawlte hong sap bang in Chin hong ci uh hi. 1894 kum in “Chin-Hills regulation Act” na bawl uh hi. Tua Chin kammal kem toto in, Galpi khatna lai in Chin min tawh Mikang kumpi-inn sung a lut khin minamte ihi hi. First Chin, Second Chin, Third Chin, Fourth Chin min tawh Kawlgam suahtakna a kip na dingin luang le ban tawh a lei minamte ihi hi. ‘Chin’ pen ‘Zo’ zah in a innteek loh hangin huatsah le gimneihzah dingin min sia min ginalo hi tuanlo hi. ‘ZO’ min mah khum a sa zungzung minamte i hih kawm in, ‘Chin’ min a huatsah vilvel ding minam i hi sam diam!\n(3) Min Khiatna Huang Kikimlo: Min thu i gen ciangin a huamkhak huang kikim den lo hi. ‘Zo’ huang liatna kiciangtan lo a, ‘Chin’ huang liatna kikim lo hi. ‘Tedim’ cih min nangawn nampi lungsim tawh i kep kul ding hi. A kikimlo huangte anuai a bangin en dih ni.\n“-ချင်းအမျိုးသားနေ့” pen “Zo minam ni” hi a, “ဇိုအမျိုးသားနေ့” cih ding hi tuan lo hi.\n“-Chin Association for Christian Communication – CACC” in Khalkha gimnamteng huam,\n“-Chin Association for Rural Development – CARD” in  CACC sangin toizaw,“Zomi Christian Literature Society – ZCLS” in Zo le Sihzang nangawn huamzolo,“Zomi Baptist Convention – ZBC” in Tedim gam Tonzang gam huam nawn lo,“Zomi Baptist Convention of Myanmar – ZBCM” in Ngawn gam khengsuk zolo,“Falam Chin Christian Literature Society” in Falam Kampau tuiphum pawlpi teng bek huam,\n“Chin Literature Forum – CLF” in Falam Kampau tuiphum pawlpi lo teng huam,\n“Chin Baptist Assocation -CBA” Kawlpi in Khalkha te kipawlna hi a,\n“Chin Baptist Assocation -CBA” Lamka in Tedim mite bek huam hi.\nEi lam pan in Zomi le Chin a gamhuam zah kikim dingin i ngaihsut laitak in, i lawmte in Chin pen a huamkim pen dingin koih uh a, tua Chin nuai ah, Laimi, Zomi, Cho, Khumi cihte kigualkimsak uh hi. I minam bup sangin a toi zaw deuh ei mau bangkua sung thu tawm en leng:\nCope topa hun lai (1919-1938) in “Tedim Kam Thu Kizakna Lai” na kihawm a, Mikang kam in “Chin Hills News” na ci hi. Tedim le Chin kikim sak ngei cihna ahi hi. Lai Siangtho thuciamthak na kitei a, ‘Kamhau Dialect’ na ci leuleu hi. Tua ahih manin sangmang hun lai a kipan minkip a nei lo ihi hi.\nAhi zongin Mikang hun lai a Tedim Sub-Division huam sung kam phen kullo teng Tedim mi, Tedim pau i kici hi. Tu laitak a Tedim gamkhen (towpship) sung thu bek a gennuam i hi kei hi. Eimite in ‘Zomi’ i cih ciangin kua teng huam hiam? Tedim mi i cih ciangin kua teng huam hiam? I zatna mun le hun tawh kizui in a huamzah kibanglo hi. Kei Zomi hiing, Tedim mi hi keng i ci thei ngeikeiding a, tua mah bangin Kei Tedim mi hiing, Zomi hi keng zong i ci thei ngei kei ding hi. Khang thakte in Zo le Tedim zatsiam in i innteek sak semsem ding kisam hi. I minam sungah tui le nga bangsak ding hi hang.\n(4) Bang Ngimna Nei: Min thu i gen ciangin bang ngimna (Intension) tawh gen cih thupi mahmah hi. Leitung thu, gam ki-ukna thu, minam thu a kipan thu bulphuh khat peuh siksan in min a kipulak ahi hi. Leitung thu le van tung thu kituamkhen thei lo a, a vekpi in ki-awh diimdiam hi. Ki khianiang nitniat hi. Biakna (Tuiphum pawlpi) kipawlna sungah Zomi le Chin thu khauh pai mahmah ngei hi. Biakna sungah zong minam thu hong lut ziauziau zel a, a min Zomi Baptist Convention na ngawn kiplo zah dingin ling litlit ngei hi. Tua bang thute ngimna omlo pi in piang lo hi.\nNet (Internet) sungah thu tuamtuam kikum, kitawng, kiko ngeingai in i om thei zel hi. (Minam dangte tua ci khollo uh hi). Tuma kum 3 pawl in khatvei Tonzang le Tedim teng tuamdin mai lel leng cih khawng Email ah ka mu ngei a, tangtoi vai, kawcik vai, tapkual vai ka sa hi. Tua bang a pulakkhia mite in zong ngimna mah nei ding hi.\nThai gam-ah Linguitics ka kah lai ka Thesis min “A phonological reconstruction of Proto-Chin” a hi hi. Pu Vum Son in “Banghang in ‘Chin’ ci na hiam?” hong ci pah lian hi. Dawng kik man lo in a mah’n hong nusia khin hi. Eimi gam ki-ukna lam a bulngaihsutte lakah, a tamzaw in ‘Zo’ mah ci vinven pian tek uh hi. ‘Chin’ i gimneih manin midangte in mual hong khupsan khak ding, ‘Zo’ mah i cih cinten manin ‘Zo’ huang sungah i awkcip khak ding ngaihsut huai ka sa hi. Hih min nih bek hi lo in, i theihloh kal in ‘Tedim’ zong hong lutlut ta hi. Mai lam ah ‘Ciimnuai’ khawng ‘Tonzang’ khawng zong hong lut thei lai ding hi. Bang ngimna tawh hiam cih ngaihsut ding kisam hi.\nThukhupna: Hih a tunga thulu liteng a banban in ngaihsun kawm in, i min dinmun lungngai dih ni. Bang hun ciangin Kei Tedim kampau kici i hiam? Bang hun ciangin Kei Zomi kici se a, bang hun ciangin ကျွန်တော် ချင်းလူမျိုးပါ kici i hiam? Hihte ei bawltawm hilo hi. “Tedim Kam Thu Kizakna Lai” pen “The Chin Hills News” na kici ngei a, “Zolai Simbu” ci napi “T = Tedim Pau eima pau” i ci hi. နိုင်ငံသား စိစစ်ရေး ကပ်ပြား tunga လူမျိုး a cihna mun ah ချင်း ka  ci a, ka Passport tunga Nationality (လူမျိုး) a cihna mun ah MYANMAR ka ci hi. တီးတိန် min tawh နိုင်ငံသား စိစစ်ရေး ကပ်ပြား ka ngah ngeikei ding a, CHIN mintawh Passport ka ngah ngei kei ding hi. Sakhi-te in a tatnang uh kuam kua a khual bangin Zomi Khangnote zong minampi lungsim nei in, tatnang kuam kua a khual siam khangthakte hong hi ta hen.\nNote :- Chin State buppi in kithutuakna tawh min khat bek zang ding cih ahih kei leh eilam teng hih danin ih kicihcih hang Chin State laihawl a omteng lungtang a manzo nailo salel ing laigelh pen in!\nBy: Rev. Khoi Lam Thang, (General Secretary, Bible Society of Myanmar)


url: =Generation X ~ Hau Za Cin :: ZOMI DAILY\nposted on 7 February 2016 at 10:25 am Lomkholna: Article, Hauzacin\n“Generation X”, a tomin “Gen X” cih pen Robert Capa in a zat kammal hi a, kum 1950 to lai a khangkhia khangno numei leh pasal te genna ahi hi. Ama genna ah, “Generation X ka ci mai uh hi. Ka ngaihsutsut uh ciang zong ka pil ka siamna uh leh ka neih ka lamte un zong a huamkhak zawhloh ding khangthak a piang himawk cih ka mu uh hi,” ci hi.\nTua a gennop bang hiam ciin a kan James Deverson in 1964 kumin British Youth te thu a kanna pan hihbang in thukhupna bawl hi. “Tulai taka khangnote pen a kitenma un lumkhawm uh a, a nu leh pa in Pasian thu a ute hun sangin tawm hilhzaw in, Kumpinu neih ding deihlo giap uh a, a nu leh pa zahtakna neilo ngiat uh hi.” Hih James Deverson thukankhiat pen Woman’s Own magazine te in suah dingin a kansak uh hinapi, a thumuhkhiat pen siahuai salua uh ahih manin a magazine vuah suahsak dingin deihlo kik uh a, tua tak ciang Deverson zong a cihna ding theilo in Hollywood ah journalist Charles Hamblet kiangah huhna ngen a, amah tawh pangkhawm in mundangah hong suaksak uh hi. Amau zong Capa kammal Generation X mah hong zang uh hi.\nGen X te pen postmodernism zawh cianga hong khangkhiate ahi hi. Modernism leh postmodernism te hih lai ah i genkhin man kei ding hi. A tomin gen pak leng modernism ah khuakpilna ciimtak a sia leh pha theihna zat hun i ci pak dinga, postmodernism hun ah bel kideidanna nengneng, gentehna in numei leh pasal, avom leh akang, etc cihbangte kizang nawnlo hun genna hi. Gen X te hun ah nu leh pa kikhen tam a, a nu leh pa te makai kituh in buai keei mah le-uh amau bel makai ding utlo leuleu uh hi (they ignore leaders, makaite zong thupisim selo, a mudah bel hilo, makai hih ding zong ut selo lel, kinlo). Laisiam tam mahmah hun hi a, khangno a tamzaw degree nei vive hi uh hi. Ahi zongin a nu leh pa hun sang sum muh tamzaw tuanlo, tawmzaw tuanlo hi. Pasal bek hilo in numei zong khasum sang hong kipan in hong tam deuhdeuh hi.\nGen X te pen 1961 leh 1981 kikal a piang teng hi in kingaihsun a, baby boom a cih hun uh, WW II bei khit a naungek tam neih ding cih a hanciamna uh pan hong piangte tate ahi hi. 1950 kum pawl in leitung galpi 2-na (WW II) a bei ciangin USA, UK, Australia, New Zealand te in “Ta tam neih ding” ciin “Baby Boom” policy guang uh a, tua hangin gal hun sunga ta nei manlo te in ta nei in, numei bang High School zo peuh leh M.R.S. (Mrs) degree la dingin college kah uh hi. College a kah ma in pasal nei a cihnopna hi. Tua manin US bangah inn mun kikhawng in inn tampi kilam a, sumbawlna hoih in a gam hong khangto hi. Nungkal in Obama in gamsung puah ding billions budget a phuatkhiat pen WW II zawha US infrastructure puahkikna ding hipan kici hi. WWII hun ma deuh leh WWII hun sung teng pen amau gam adingin zong naupiang hiin sumbawlna hita leh a kiat mahmah hun khat na hi gige hi. Tua zawha hong piang kik, hun hoih ciang hong piang kikte tate pen Gen X i cihte ahi hi. Gen X pen MTV generation zong kici a, MTV in nakpi in a luvaihsak khangnote ahi uh hi.\nGen X zawh ciang Gen Y a cih uh om leuleu a, tuate pen 1981 pan 1990 kikal a piangte pawl a genna uh ahi hi. Pawlkhat in Millenials ci uh a, pawlkhat in Net Generation zong ci uh hi. Gen X zawh ahih manin Generation Next a ci zong om hi. Hih khang hun ah bel kihona, digital communications, leh movies cihte kithupisak semsem hi. Gen X te sangin Gen Y te numei pasal kikal thu ah suakta takin kizom zaw ta in nu leh pa in khamzo taktak nawnlo uh hi. A tamzaw pen Culturally Liberal kici in khanglui ngeina cihte thupisim nawn vetlo in amau ut bang, amau hoihsak bangin gamta gawp pianta uh hi. Numei leh numei, pasal leh pasal kitenna cihte phamawhsalo tektek in, club thak tuamtuam hong pianga, politics ah zong lunglutna neilo in politics nangawn kin nawnlo uh hi. Amau nopsakna bek zongta uh himai hi. Kiteng ding, ta nei ding cih zong kin in neilo uh ahih manin a kumkum in naungek piang tawm hiaihiai hi.\nKhang masate hun ah zi neih ding, nasep zon ding cihte limtak ngaihsun detdet in hih uh a, Gen Y hun ah ngaihsun masalo in nei masa, hih masa uh a, a deih uh a batloh ciang kikhen, nasep tawp cih bang hi in; pawlkhat nu leh pa kiang mah hong tungkik hi: tua pen boomerang generation ciin a ciamteh pawl om hi. Kizopna ding internet, texting, IMs, YouTube, facebook, twitter cihte om ahih manin thupiang khat, mi khat thugen, makaite thugen cih khat peuh in a lungsim uh hei ziauziau thei hi. Nidang banga laibu sim in thu kikum hiathiat cihte omlo a, lamdung lamvai ah a zak peuh uh a tawmpahpah nuam uh hi. Online games leh virtual world like World of Warcraft cihte in a lungsim uh luah khin in ngeina, khangthu, biakna, politics cihte phawk nawnlo uh hi. Tua manin amau ngaihsut tawm gam, leitung (dream world) ah teng uh hi. Tua in khuasung pawlsung ah kizopna hoih kikholhna hoih piangsak theilo a, mimal bek kikhualna (individualism) lian lua mahmah hi. Phones, internet, media players, TV, Computers, cihte nei kim uh ahih manin a lawmte tawh kiho manlo in tuate tawh kikhawlzaw uh a, kiho zaw uh hi. A lawmte tawh maitang kituah a kiho sangin tua vante tungtawna kiho nuamsa zaw uh hi. Tuate hangin a social skills uh niam deuhdeuh a, a mit uh zong sia baih in, a thungaih utna uh (listening ability) kiam in, mi thugen, kamhilh peuhmah za nuamlo in amau ngaihsut tawm bangin a piang dingin deihzaw uh hi. Pop Culture in oltakin zo thei ahih manin na khat peuhpeuh amau deihdan in ki adapt ding cih pen liansak uh a, amau mihing ngeina dana ki adapt ding cih pen haksa sa uh hi.\nGen X leh Gen Y zawh ciang Gen Z i nei lai a, tua te pen 1990 leh 2009 kikal sungkhawnga suakte hi. Hih khangte pen Gen Y mah bangin media tuamtuam hatlua mahmah ahih manin a tamzaw in ‘lawmte tawh kikhawl’ cih ciang ‘lawmte tawh kimu’ cih hi sese nawnlo hi. Lawmte tawh vakkhawm cih ciang pumpi taktak vakkhawm hituanlo in online games kimawl khawm, tua kawma kiho, kikum cih khawng hizaw hi. Hih Gen Z te 2008 kumin seh 4 suah seh 1 in online games kimawl den uh hi kici hi (addicted to online games). Tua pan 2009 kumin 44% in kahto hi kici hi, alang dektak hito hi. Gen Z te khangah a tamzaw pen self-directed hi in amau deihna a liansak zaw te hita uh hi. Tua bek hilo in, a nu leh pate uh zong nasep khat sanga tamzaw sema sukdian, todian te ahi uh hi.\nGen Z zawh ciang Generation Alpha hong pai lai dinga, tua te pen Millenials generation hi taktakta ding hi. Ahang pen amau millenium thaka suak taktakte hita uh hi. Generation dang – Lost Generation, Greatest Generation, Silent Generation, Baby Boom Generation, etc cihte omlai hi. Ut leh mailam ah i genlai dinga…\nEi khang en leng, ei bang huna piang i hi tam? Khanlawh hun, pianthak hun sunga piang kihi maithei hi. Ahih kei leh khuavak hong taan laitak cih bang in. Pawlkhat pen France Pai khanghun a piang hi dinga, pawlkhat Gospel Hong Tun hun a khang hiding hi hang. Pawlkhat Lai Siangtho Sangkah Hun a piang hi dinga, pawlkhat Gambel Hun a piang hi dinga, pawlkhat Gambuai (Mizogam Buai) Hun a piang hi ding hi. Tua bangin eisung diak en leng minam sungah khang kikhek hun om peuhmah ding hi. Tuate in a hun zuiin lungsim, ngaihsut, muhna, deihna, tatdan, sepdan, etc hong khek khek na hi gige hi. Tu huna tutphah kituhtuh te tate khangah tutphah kituh tuh om nawnlo kha dinga, ngeina zuunzuun te tate khangah ngeina peuhmah a kinlo hon hong suak thei lai ding hi. Biakna a kin mahmah innkuan pan biakna a phawk kha vetlo zong piang thei lai dinga, numei leh numei, pasal leh pasal kitenna na ngawn phamawh asalo om thei lai ding hi. Ei sung bek en leng zong “Khang Kilamdang” i cih om hamtang ding hi. Leitungah KHANG KILAMDANG na om ahih manin ei zong leitungah om ihih manin a tuak tek ding ihi hi. I tenna mun, i gam, i minam, i kim leh pam, etc in tua “Khang Kilamdang” hong puak hun kibanglo bek ding hi.\nPrevious: Kawlgam Kikhelna leh Zomi te ~ Khawm Pau\nNext: Zomi Cup 2016 kipanta ding


url: =Arab Gam Meikuang leh Ei ~ Hau Za Cin :: ZOMI DAILY\nposted on 24 February 2016 at 7:00 am Lomkholna: Article, Hauzacin\nKum 26 bek a pha pan Mohamer Bouazizi in hizaha a minthan ding lam thei khalo ding hi. Tunisia gamah ama phawkna in lampi min kibawl khinzo a, ama hangin Arab gam kumpite singgah min sin bangin pulh ziahziah hi. Jonathan Eyal genna tawh kizul in tawm i ensuk ding hi.\nMidang mah bangin politics ah thuneihna nei vetlo beklo sum zong neilo hi. Amau khuapi ah sehthum suah sehnih in nasep neilo, nisim nektawm zong hi. Amah zong amau innkuan mi 8 pha vakna dingin singgah lamgei ah zuak hi. Police te golhguk pia nuamlo ahih manin kibawlsia ngei zel hi. Dec 17, 2010 ni zingsangin khuasung puahte numei khat in a pang benga, a van zuak sawnpai in a tawikhaina laksak hi. Tua hangin meitui lei in amah leh amah kihallum hi. Mite in, “Mohamed aw, tawldam in. Kohmau phu ka la ding uh hi,” ci uh hi. Ni 28 zawh ciang Tunisia President kiphilkhia a, Egypt President zong kiphilkhia kik in, Libya gam ah nakpi buaina piangin, Yemen leh Bahrain zong meikuang bang hi. Arab gam kumpi khempeuh a tutna nuai uh lei kicim ding bangin liing a, a lungsim uh zong linglawng ciat hi.\nBang piang ding hiam?\n1. Democracy a piang zo khin tek diam cih pen kigen thei nailo himah leh Arab gamte ah nidang banga mipi deihna omlo a Bu lungsim tawh ki uk ziauziau cihte hong bei pelmawh ding hi. Kumpi semte in zong mipi theihpihna leh mipi deihna tawh kizui in vai a hawm uh hong kul ta ding hi.\n2. Arab gamte ah tulai nuntakzia tawh nuntak ding hong phawk saan uh hi (awake to modernization). A tualniamna uh pan khantohna lampi hong tot sawmta uh hi. Zawn luat man hi khin lo a, a haute leh a zawngte kikal kigamla lua, a thuneite leh a mipite kikal guam thuklua hang hi. French Revolution hong phawksak hi. Khanlawhna makaite khangno laisiam ahih hang kumpi ah thuneihna a neilo mipil thu theite ahi uh hi.\n3. Technology khantohna tawh kipelh theih hinawnlo cih hong lak hi. Thupiang khat peuh TV ah a kisuaksak kei zong mipi lak pan hand phone camera nangawn tawh thu kithehzak theita ahih man in. Technology in thukizak manlangsak hibek a, a kitamkham ding puakkeu bangin a aamsa ahi hi.\n4. Mipi nek leh dawn zonna haksa semsem kawmkal ah kumpi sem te upa semsem mahleh vaihawmna, thuneihna khangthakte tungah pia sawn nuamlo in a sih dong uh sep sawm, let sawm uh ahih manin mipi lungkimlo hi.\n5. A khangto khinsa nitumna lam gamte in zong kum 1968 kiim pawl in industrialised nations ahih na ding un hih bang haksatna na phu kha veve uh a, ahi zongin amau bel a hehna uh a pulakna ding uh, a kohna ding uh kumpi kihong ahih manin hizah in buaina pianglo hi. Tua banga hehna thangpaihna a pulakna dinguh Arab gamte in neilo uh hi.\n6. Kumpi in khangthakte nasep guanlo bek hilo in nasem taaklo dingin pantah uh hi. A vanglak in koih uh hi. Laisim gina mello teng tawh a hun uh beisak uh. Tua manin a theisiamte heh deuhdeuh uh a, a hehna uh puang deuhdeuh hi.\n7. A kisia tamkham taktak hita a, kumpi pan hamphatna, deihsakna a ngah a meetpih ngei sumbawlte zong golhguk piak den cimtaakta uh; lawyer te in zong a kul banga thukhenna hei ziauziau khawng nuamsa nawnlo uh; cidamna lam nasemte zong mipi amau deih banga cidamna pia thei nawnlo uh ahih manin luaksuahhuai sata uh hi.\nA kilawm ciang bek tawh nasepna pen mi khempeuh in cimtaakta hi cih hih numeino laigelh pan kithei hi. “Sum ka deih nawn kei hi. Ka deihpen ahih leh ka nuntak hun tomcik sung kumpi kiukna (Constitution) in ka suahtakna hong humbit hen,” ci hi.\nA taktak in kumpi hih banga a puk diaidiai pen a lamdang hizaw hi. Hih sang siahuaizaw in a puk thei hi. Bu banga a ukcipte in a vanzat uh galkap leh mi honkhat a kul hunhuna ngongtat thei dingte pawl in thakhat in lehdo le uh a siatdan uh hihsang nasia zaw ding hi. Tua bang ahihloh pen a lamdang hizaw hi. Egypt leh Tunisia gamte tapkhapna pen mipi in Kumpipa va luhcip hilo in kumpi vaihawmna a sungpan kitamkham, aam (crack) hizaw hi (crack from within).\nGalkapte in mipi tamlua leh kap ngam nawnlo uh hi. Zolo thei uh ahih manin zo kei le uh amau innkuanpihte zong mi pawlkhat in na lehkap sak ding cih thei uh hi. Tua manin mipi tamzaw peuh leh galkap leh palikte zong kumpi lamah pang den tuanlo uh hi. Amau zong a kumpi gum vive hi tuanlo uh hi. Galkap bu kiukcip dana kiukna te a puksiat ding ciangin amau galkap sung mahmah ah kigal simsim phot uh a, tua zawh ciang a pualam hong kitheikhia pan hi. Tua pen East Europe ah galkap uk kumpite a puksiatdan ahi hi. Tu laitaka Arab gama piang zong tuate tawh kibang hi. Tunisia kumpi pukna hang zong galkapte in mipi lam ah thaulawng ngat nuamlo uh ahih man hi. Egypt kumpi pukna hang zong mipi tawmcikte langpangin galkapte thau mek nuamlo uh a, kumpipa tawp dingin genzaw uh hi.\nAhi zongin a maban uh bel nek leh dawn zonzia ding vaihawmna om mello ahih manin mipi in suahtakna a neih bek uh tawh a gilvahlo ding hi. Egypt gamah a 44% bang mizawng hitazen hi. Sumbawlna khansak ding leh nek leh dawn zonzia hahkat ding cihte mipi lungsim ah omvetlo hi. Tua manin mipite in a sawtlo in votes nek theih hilo, gilvahna hilo cih thei ding uh hi. Suahtakna bek in meetna pialo a, nek leh dawn zonna kicing zong kisam hi cih hong phawk saan ding uh hi.\nGalkap kiukna peuhmah to taktaklo hi cih a kitel semsem ding hi. A pua pan a to tuak mahmah hangin a sungah limlang bangin kitambaih, khawngkha leng kitamzan pah lel hi cih kitel ding hi. Any authoritarian, ukcipna nam peuhmah tuaci hi.\nIslamism pen kingakna taak taktak ahihloh lam hong tel semsem ding uh hi. Upna leh ngaihsutzia bek tawh gam khantohna leh minam nopsakna omlo hi cih kitel a, ngaihsut tawm thu hilo in a taktak mah tawh nuntakna phul ding ahih lam hong tel ding uh hi.\nHih pukna hanga kipuahphatkikna dingin kum tampi kisam dinga, Islam ahih peuhmah leh suahtakna cih zong nei ngeilo ding uh hi cih upna zong bei semsem ding hi. Islam upna neite in zong suahtakna nei thei lua hi cih kitel ding hi.\nArab gamte ah Nitumna gam te bangin Democracy hong piang pah ding bel uphuailo a, ahi zongin mipi deihna a khual mi in kumpi hong semta ding uh hi cih bel kitel thei hi.\nTunisia khuasung kongzing lianpen zong a min kikhek zo a, lamgei a singgah zuakpa Mr. Mohamed Bouazizi phawkna in ama min tawh kilaihzo hi.\nEi zong mipi deihna a khual, a ngaihsun mi bekmah makai, kumpi, tutphah sangah tu dingin i gel nopleh mipi i pil mahmah kisam hi. Limtakin ngaihsun den ni. Mipi in a taktak leh zuau, angsung ciang bek a khual leh mipi ading a khualte i khentel theih mahmah ding kisam hi.\nPrevious: Lawm ~ Dimno’ Pa\nNext: Lungdeih a, Ih tup gam lei


url: =Zolai khantoh nading ~ T. Sawm Lian :: ZOMI DAILY\nposted on 19 January 2016 at 1:34 am Lomkholna: Article, Literature, Sawmlian\n‘Laibu manphatna’ cih ding a kilawm mahmah ahih hangin Zolai tawh kigelh laibu tam leh Zolai khantohna khat suak veve ding ahih manin a thulu pen khial lua sam lo dingin ngaihsun ing. Tua ahih manin Zolai khantoh nading pawlkhat kikum dih ni :\nMinam khantohna leh lai lam khantohna pen tonkhawmden a, lai tawh a khangkhawm lo minam pen khantohna langbai tawh a khangto ahi uh hi. Mi pil leh minam pil peuhpeuh in laibu/lai manphatna thei uh hi. Tua i gen laibu pen – thumal tuamtuam lepkho, omzia nei a kigelh, tua thu omzia nei a laidal tunga kigelhte kilhkhop ci ziau leng kitel thei ding hi. Laibu kici pen a hoih leh hoih lo omin, laibu hoihin nakpi takin mihing a puahphat thei laiin, laibu hoih loin zong nakpi takin siasak thei veve hi. “Sum meet tam na ngah nop leh sumbul (capital) tam nei masa in” a kici pen “Lai lam khantoh nadingin laibu tam kisam” cihna tawh kibang hi.\nMinam khangto te’n laibu tam bawl uh hi\nMikang pau (English) tawh kigelh laibu a tamdan pen gen kul loin i theihsa ciat ahi hi. Tua laibute hangin Mikang pau in leitung zeel a, a thei nai lote in thei nuamin, a theizaw deuhte in theihbeh semsem sawm uh hi. Tua lam tam gen loin, i kianga Luseite en pak leng; tu-a Senate of Serampore Principal thak Dr. Laltluangliana Khiangte in a genna-ah, kum simin Lusei pau tawh kibawl laibu 150 – 200 omden a, tua zah mah kiteikhiaden hi, ci hi. Tua banah a kikhensa a kikhenkik zong bangzah hiam omden ahihna thu gelh hi. Tua zahta-in Luseite in lai manphatna leh laibu manphatna na phawk uh hi.\nKum 2010 a kikhen “Vaihna Vartian” kici bang kha khat sungin 3 vei tak khenkikin, copies 10,000 val kikhen mawk hi! Zomi sungah, Zangkong pan Prof. Dr. C Thang Za Tuan leh a lawmte in ZOLUS kici laibu manpha mahmah kum simin hong suahkhia thei zel uh a, Sia Job. Thawngno leh mi phattuamngai pawlkhat in zong laibu hong bawl thei zel ahih manin, puksi loin kiallap khom ding laibu hong om thei suak hi. Ahih hangin, a milip tawh i et ciangin lungkimhuai nai peuhmah lo hi. Mipil, misiam a tamna lakah mi in laibu bawl nading leh lei nadingin sum it khol lo uh hi.\nMipil, misiam, mihaute kiphal uh hi\nLaibu hoih manpha\nLaibu leh makai kizom den hi. “Leaders are the readers” a kici pen maan mahmah hi. Makai hoihte pen laibu a lim sim mi hi hamtang uh hi. Mite makaih siam nading, mite lungsim zawh nading, mite tawh kikholhkhop siam nading .. cihte pen laibu sungah kikhum khin a, tua bang laibu a simte in a theihna uh tungtawnin mi makaihin, lawhcing uh hi. Zomi sungah makai hoih leh siamte pen laibu a lim sim leh laisimna tungtawna pilna sang pipi a neite na hi uh hi.\nNa ngaihsun ngei hiam, laibu in mihing lungsim a zawhdan. Laibu dang gen loin, Khristiante thu-up leh kingakna Lai Siangtho (Bible) en pak leng kitel pah hi. Leitung a laibu kizuakhia tampen leh pau nam tuamtuam tawh a kiteikhia tampen hi pah hi. Hih Lai Siangtho in mi lungsim a zawhdan panin laibu manphatna tampi kitheithei ding hi. Lai Siangtho pen laibu in kibawl lo hi leh, thu-upna lamah leh i Khristian nuntakna bang ciangah i om tam? I biakpiak zia leh Pasian i upna zia koi ciangah a om tam? Laibu in hoih takin kikem ahih manin kum 2000 paisa a Jesu leh a nungzuite omdan leh ngaihsutnate kithei-in, amau lim le meel sun thei pen dingin kinungta hi. Tua zahin laibu hoih in mihing lungsim zo hi. Tua bang mahin laibu hoih lo in zong mi lungsim zo thei veve hi.\nLaibu hoih lo pan kidophuai\nLaibu cih pong hangin a hoih lo leh a lauhuai om thei veve hi. Nuntakna lam maan lo hong tawnsak thei, ngaihsutna hoih lo hong ngaihsunsak a, gam sung, pawlpi sung leh innkuan sung buaina hong tun thei om veve hi. Kidophuai hi.\nMi lungsim ngaihsutna a zo mahmah laibu khat pen Karl Marx (1818 – 1881) in a gelh, ‘Communist Bible’ kici lianga minthang “Das Capital’’ ahi hi. Lai Siangtho zomah mi lungsim a zo pen hi-in kiciamteh hi. Tua laibu sungah mi gentheite laptoh nading, mikim tan kikim nading, leh suakta taka nuntakkhop theih nading thu kigelh a, ‘Mi gentheite nuntakna laibu’ (Bible of working class) kici zawzen hi. Hih laibu in biakna kici langdo a, Khristian biakna bang nakpi’n do hi. Tua laibu in nakpi’n mihing lungsim zo mawk a, gam tampi in kimakaih nadingin zang uh hi.\nTangthu maan lo leh thu gina lo a kigelhna laibu leh, mihing nuntakna a buaisak thei thu tuamtuam a kigelhna laibu zong om thei veve hi. Tua bang laibute in mite lungsim siasak thei ahih manin gam le nam adingin a lauhuai om thei a, kumpite in suahkhiat/zuakkhiat a phalloh uh zong om veve hi. I gensa mah bangin, laisimna in lungsim hoihsak thei napi’n, a sia lamah zong nakpi’n lungsim zo thei ahih manin laisim ding hoih leh hoih lo zong pilvanhuai mahmah hi.\nGam le minam vai tawh laibu kizom hi\nIndia in suahtakna a ngah theih nadinga makai lianpi khat pen laibu hi, kici hi. India in suahtak nading a vaihawm laitakin, makaite in suahtakna ngah theih ahihna thu tangthu luite panin sim uh hi. French Revolution hun laia thupiangte, gam neucik Japan gamin China gam a zawh theihna thute khawng India makaite in sim uh a, tuate bangin lawhcing thei hi, cih kithei uh ahih manin hangsan takin nasem thei uh hi.\nKum 1966 a Mizogam in India gama pana suahtakna lametna tawh kiphinna a nasep lianpi a sem khat pen lai (thu le la) mah ahi hi. Kum 1938 kiim pana Mizo laphuaksiam leh thugelh siamte in mi lungsim sungah minam itna, khantoh nopna, hangsanna, nuntak hoihzaw a nuntak theih nading tawh na vakvak, na pantahtah uh ahih manin tuate hong puakkhap taktak ciang, tuni hunin minam zahtakhuai leh etteh takte lakah kihel mawk hi.\nPau le ham, ngeina kepbitna hi\nMi thugelh khawng, mi khui bawl khawng (a mau sep bang a sem thei lote in) i gensiasia uh hi. “Na thak khat bawlkhiat sangin mi bawlsa na zakhat gensiat baihzaw” cih pen tuhun i nuntakna ah maan mahmah hi.\nAhih hangin, tua banga i gen ciangin Zomite khempeuh a siacip cihna hi pah sam lo hi. A lunglut mahmah, neih le lam, sum le pai a it het lo mi bangzah hiam om sam a, tuate hangin tuni ciang i thu i la, i pau i ham, i ngeinate a kikemciang thei lai suak hi.\nMidang tawh i kilamdanna\nMite bangin en zong laibu/khui manphatna thei-in thupi ngaihsut hizen leng, ei pau tawh kibawl laibu pen copy 5,000 ciangciang baih takin kibawl thei ding hi. Tua hi a, i theihloh mana khangto lo kihi lel hi! ‘Zomite khangto thei lo ding,’ cih thu om sam lo ahih ciangin, mainawtna lampi mah i ngaihsut kisam mahmah mawk hi.\nTua ahih leh …\nLaibu hoih manphatna leh mimal leh minam khantohna tawh a kizom ahihna thu tampi i gen khinta hi. Mi pil misiamte, lai simte, kumpi nasemte bek i ngaihsut dinga i tuat mawk leh i khial ding hi. Mi kim in sep theih leh mawkpuakna i neih lam i kiphawk ciangin i thu le la, i minam hong khangto thei pan ding hi.\nZomi sungah zong laipil, lai siam, thuthei leh thunei hunkhop mah om ta hi. Laigelh mi leh thu le la siam bangzah hiam om hi. Tuate in mipite vaak theih nading ann limci hong ngaihsut uh a, thu le la hoih, mite phattuampih theih ding thute hong luikhiat uh kisam hi. Mi a thalawpsak thei dingin thugelh hoih leh manpha hong gelhkhiat uh kisam a, a lunglut nai lote a zawh theih nading un thu tuamtuam hong gelh uh kisam hi. Amau hun ciang bek a kisim thei ding hi loin, khangsawn bangzah hiam ciang zong a et theih ding a manpha thute ‘laibu’ in hong bawlkhat uh kisam hi.\nA tunga i gensa mah bangin a lunglut khatin laibu hong bawl pongmawk hangin kuamah in simsakin, leisak kei leh a mawkna mah ahi hi. “Vokpi maia suangmanpha koih” kici bangin, i maia om suangmanpha pen ei ading manpha ahih lam mipite in i theih hun ciangin suangmanpha in ‘manphatna’ nei thei pan ding a, midangin hong laksak ma-in lak kisawm thei pan ding hi.\nSiansan Labu kici a kibawl laiin, khua khat a khangnote in a khahkhiat (release) ni a zuak theih pah dingin la khol uh a, tua ni-in tampi zuakkhia uh hi. Amau adingin sum muhna hoih khat suak a, aman phatna a thei lian lote zong leisak uh ahih manin ‘na hoih sem’ ahi uh hi. Tua bangin panlak/mabun theihna tuamtuam om hi. Zomite sungah laibu pen ‘ankam zuaka zuak’ phot kul lai hi!\nLaibu bawl pen thubaih lo hi. A thu (a hoih leh hoihloh lam gen keng) ngaihsut nadinga tha le zung, hun beite pan kipan, a thu le la kicin zawh ciang kua khensak ding, koi laiah khensak ding, a khet nading sum koipan (neihsa a om kei leh), a khetkhiat khit ciang koici zuak ding, a sumpi beek i mukik diam?.. cih bangin ngaihsutna tampi mah hong om lai hi. Tua ahih manin, tuate theihpih kawma mipite in thapiakna tawh (a manphatna i theikei phial zongin) i leisak tangtang ding pen a kisam mahmah ahi hi. A laibu bawlte in a tawmpen sum 30,000/40,000 bei ngam uh a, tua bang tawh a kibawl laibu khat sum 80/100 man bek zong i lei ngamloh mawk pen, kua hiamte pau leh ‘a na mah hi’ cih lohngal gen ding dang om lo hi. Mi pawlkhat pen Stanley Jones in, “Laibu sim ding na neihloh sangin na silhlai na puan zuak inla laibu lei in” a cipa tawh i ngaihsutna kilehnget hilhel hi. Haksa mahmah taleh, en sem kei leng kuan sem ding a, en zun kei leng kuan zun ding hiam?\nA baihvet lo ka thugelh khup nuam ka hih manin, tuhun galvan lauhuai pen khat leh a muibun mahmah khat ahi thu le la lama khantoh nading, nuntak khuasakzia khantoh nading, minam ngeinate kepbit nadingin laibu leh khui (film) hoih i kisam hi. Lai Siangtho om kei mawk leh tuhun Khristiante bangzahta in i paikhial tam? cih khawng ngaihsun leng, tua sung bekbek ah zong (kamsiamte adingin) i pautheih ciil pan i sihni ciang dong laibu manphatna gen ding om kha ding hi.\nSia Do Khup (Khitui Gospel) leh a lawmte in a bawl Japan gama kizaih “Ngaih Anglai” cihte pawl hangin Zopau nakpi’n khangto a, “Topa Thupha maw le” cih bang zong hong thang mahmah hi (a dang zong tampi om lai ding). Tua ahih manin, minam a bucing a khantohna a om theih nadingin, thu le la lamah zong i khantoh a, i pau le ham a kizelh theih nadinga lampi tuamtuam tawh i sep kisam mahmah ta hi. I kaai dektak hi. Kibawlpha lehang hun hoih bei nai sam lo hi.\nDaihna Cabin || June 2012\nPrevious: Zi leh Pasal neihin hunnei ~ Rev. Khoi Lam Thang\nNext: Itna bucing (Margarete Gawtier) Part 3\nZomi Tangthu tomcing (Zomi concise history) ~ Pau Do Lian


url: =Korin Nihna 5 | Siantongluan\nKorin Nihna 5\nBang hang hiam cih leh hih ka tenna ka leitung pumpi uh a sih ciangin mihingte bawl a hilo, Pasian in a kip tawntung dingin kote-a dingin a hong bawlsak inn, vantungah a neiding ka hihna uh ka thei uh hi.\nTu laitakin ka vantung inn uhah ka omnopna uh lianlua mahmah ahih manin ngaklahin ka khuisasa uh hi.\nVantung inn-ah ka om uh ciangin pumpi neiloin guak om ding ka hi kei uh hi.\nHih leitung pumpi tawh ka om uh laitakin lungkhamin ka khuisasa uh hi. Hih ka leitung pumpi uh ka nusiat nopna hang uh hiloin a sithei pumpi pen a sithei nawnlo pumpi tawh a kilaih theihna dingin ka vantung pumpi uh ka deihna hang uh ahi hi.\nHih kikheelna ding a hong vaihawmsakpa pen Pasian hi a, kote a hong piakdingte khempeuh hong pia taktak ding cih a lahna-in kote tungah ama Kha Siangtho a hong pia hi.\nTua ahih manin lungmuang takin ka om tawntung uh hi. Hih ka leitung pumpi uhah ka om laiteng uh Topa hong piakding pumpi tawh a omkhawm nailo ka hi uh hi.\nMuhna hang tawh lungmuangin a om hiloin upna hang tawh lungmuang takin a om ka hi uh hi.\nLungmuang takin a ki-om hithiat hi a, hih leitung pumpi nusia-in Topa tawh omkhawm ding a ki-utzaw ahi hi.\nTua ahih manin hih lai inn-ah a ki-om ahi a, hua lai vantung inn-ah a ki-om ahi zongin thudang khempeuh sangin Topa lungdamsak ding ngaihsutpi-in a kinei ahi hi.\nBang hang hiam cih leh Khrih mai-ah thusitna a thuakdingin eite khempeuh a kilak ding ihi a, leitung i pumpi-in i omlai-in i gamtatna tawh kizui-in eite tawh a kituak ciatin a sia ahi a, a pha ahi zongin a ngah ciat ding ihi hi.\nPasian zahtakna ding thu ka lungsim uhah om tawntung ahih manin mite ka zolzawhna dingun ka hanciam uh hi. Pasian in kote lungsim teltakin hong thei a, note in zong na lungsim uhah kei hong thei dingin ka hong um hi.\nNote in na hong thupi ngaihsut theihna dingun koleko a hong kiphattawm zel ka hi kei uh a, lungsimtawng hoihlo napi-in a puatham siamna hangin a kisial mite nial thei-in, kote hangin note na kisaktheihna ding uh deihna hizaw hi.\nMihai ka hih uh leh zong Pasian minthanna ding hi a, mipil ka hih uh leh zong note phattuamna ding mah hi veve hi.\nMi khempeuh-a dingin mi khat si khin ahih manin mi khempeuh zong a ngeina lui uhah si khinta hi, ci-in ka theihna hangun tua Khrih itna in kote nuntakna hong uk hi.\nAma hangin a nungtate, amau-a dingin nungta nawnloin, amau hangin si-in a kihingkik sakpa-a dingin a nuntak theihna dingun mi khempeuh-a dingin amah a hong si hi.\nTua ahih manin kote in mihingte ngeina zia tawh kuamah ka en nawn kei uh hi. Khrih mahmah zong mihing lungsim ngaihsutna zia tawh ka et ngei uh hangin tu-in tua bangin ka ngaihsun nawn kei uh hi.\nHih thu khempeuh Pasian vaihawm hi a, eite pen Pasian gal hinapi-in Khrih hangin amah tawh a kilem mi hong hisak a, kote tungah tua kilemna ding nasep hong pia hi.\nTua ahih manin kote thugen bulpi in: Pasian in mite mawhnate ngaihsun nawnloin, Khrih hangin leitung mi khempeuh leh amah a kilemin hong bawl a, tua kilemna thu a gen dingin kote hong seh hi.\nTua ahih ciangin kote pen Khrih tangin nasem ka hi uh a, Pasian in kote zangin note tungah thu a hong gen ahi hi. Pasian tawh kilemin pawlkhatin na omna dingun Khrih tangin a hong thum ka hi uh hi.\nKhrih tawh i kipawlna hangin eite zong Pasian tawh a kibangin midik i suahtheihna dingin mawhna a neilo Khrih pen eite tangdingin Pasian in mawhnei mi a suaksak hi.


url: =Jeremiah 3 | Siantongluan\n"Mi khat in a zi ma hen la, tuanu in zong amah nusia-in, midang khat zi va suak leh, a pasal masa in tuanu lakik thei ding ahi hiam? Tua gamteng a ninsak khin suak ding hilo ahi hiam? Nang pen numei paktat suakin mi tampi tak tawh kingai khinzo napi-in, tu-in kei kiang hong zuankik ding na hi hiam, Topa in kong ci hi.\nKhuadak in la mualsang dawnte en dih in. Hong kilup khoppih lohna mun koi laitakah om ahi hiam? Arab mite in a suam dingun gamlakah mi a ngak uh bangin lam gei-ah tu-in na luppih ding mi na ngak hi. Na paktatna leh na gitlohna tawh hih gam na ninsakzo hi.\nTua hang mahin guahtui kikangsak a, guah nunung hong zulo hi. Ahi zongin numei paktatte tawh a kibang hinapi-in na maizum thei kei lailai hi.\n"Tumahin kei nong sam a, Ka pa aw, ka neulai pek pan ka lawm na hi hi\nnang keima tungah heh tawntung ding na hi hiam? A tawp dongin lungham den ding na hi hiam? na hong ci hi. En in, tua bang na cih hangin, siatna na hih theih khempeuh na hih khinzo hi," a ci hi.\nKumpi Josiah in a uk laitakin Topa in kei hong hopih a, "A zulhzau Israel, mualsang tung khempeuhah pai-in singlim nuai khempeuhah numei paktat bangin a om kawikawina na mu khinzo hiam?\nHih teng a hih khit ciangin kei kiangah hong kileh kik ngawn ding hi, ci-in ka up hangin amah hong kileh kik tuanlo hi. Tua bangin a gamtatna pen numei ginalo a sanggamnu Judah in zong a mu hi.\nA zulhzau Israel, midang tawh a khialhna hangin kimakna lai pia-in, ka hawlkhiat zong amah in a mu hi. Ahih hangin numei ginalo Judah lau tuanloin, amah zong numei paktat khat mah a va suak veve hi.\nTua bang hih ding amah in baih ngaihsut lel ahih manin suangtum leh singtawng peuh bia-in khial a, gam a ninsak hi.\nHih bang teng hinapi a sanggamnu, numei ginalo Judah, a lungsim takpi tawh hong kilehkik loin, a kilehkik hong kineihkhem bek hi, Topa in kong ci hi," hong ci hi.\nTua ciangin Topa in kei hong hopih a, "A zulhzau Israel, numei ginalo Judah sangin a mawhna tamzaw hi.\nPai in la leilu lam Israel gamah hih bangin va taangko in: Hong kilehkik in, a zulhzau Israel aw, Topa in kong ci hi. Hehna tawh nang kong en kei ding hi; bang hang hiam cih leh a hehpih theipa ka hi hi, Topa in kong ci hi. Ka heh tawntung kei ding hi.\nNa mawhna na phawk ding bek kisam hi. Topa na Pasian na langpanna, singlim nuai khempeuhah gamdang pasian-te tawh na khialh kawikawina leh ka thu nong manlohnate pulak in, Topa in kong ci hi.\nHong kileh kik un, a zulhzau ka tate aw, Topa in kong ci hi. Bang hang hiam cih leh note pen keima mite na hi uh a, khuapi khat panin mi khat, beh khat sung panin nih cih bangin hong la-in, Zion khua-ah ka hong puak ding hi.\n"Ka thu a hong mang makaite ka hong pia ding a, amaute in pilna leh siamna tawh note hong uk ding uh hi.\nTua hun ciangin gamsungah note pungin na tam uh ciangin Topa in kong cihin-ah, mite in, "Topa Thuciamna Singkuang," ci-in genin a nei nawn kei ding uh hi. Amaute in ngaihsun khalo ding uh a, phawkkha loin, zong a goih beek kei ding uh hi. Thamloin zong a bawlkik nawn kei ding uh hi.\nTua hun ciangin Jerusalem khua pen Topa kumpi tokhom kici ding a, Jerusalem khua Topa omna-ah gam khempeuh hong kikhawmin, amaute in amau mawhnopna lungsim uh a zui tentan nawn kei ding uh hi.\nTua hun ciangin Judah mite in Israel mite hong pawlpih ding uh a, leilu lam gam salsuahna panin na pu na pate uh luah dingin ka piaksa gamah a paikhawm ding uh hi.\n"Israel aw, ka tapa bangin nang hong bawlin, gam khempeuh lakah a hoihpen gam nopci mahmah khat nang hong pia ning, ci-in ka ngaihsun hi.\nAhih hangin a thumanlo zi in a pasal a nusiat bangin Israel mite aw, Topa in kong cihin-ah, no zong kei tungah nong thuman kei uh hi, ci-in va taangko in," hong ci hi.\nMualtung panin awging khat hong kiza a, Israel mite kahna leh tauna awging ahi hi. Lam a pialna hang uh leh Topa a Pasian uh a mangngilhna hang uh ahi hi.\nTopa in, "Hong kileh kik un, a zulhzau ka tate aw, na zulhzauna uh kong damsak ding hi," a ci hi. Amaute in zong, "En in, nang kiang kong pai uh hi. Bang hang hiam cih leh Topa kote Pasian na hi hi.\nMualtungte leh mualsangte tungah gamlum lialuanate zuaupi taktak hi a, Israel mite hotkhiatna ding Topa eite Pasian kiang bekah om takpi hi.\n"Ahih hangin i neu lai-a kipan a zumhuai Baal pasian i biakna hangin i pu i pate biakna ahi tuulebawngte, a tapate leh a tanute khempeuh uh i sum khinzo hi.\nTua ahih manin maizumin lum ni. I minsiatna silh ni. Bang hang hiam cih leh i neulai-a kipan tuni ciangdong eite leh i pu i pate pen Topa i Pasian tungah i mawh khinzo hi. Topa i Pasian thu i mang kei khinzo hi," a ci uh hi.


url: =Democracy leh tanh kikimna (Democracy and Equality) ~ Tual Khan Suan :: ZOMI DAILY\nposted on 22 August 2007 at 7:13 am Lomkholna: Article, Politics, Tualkhansuan\nMi pawlkhat genna ah i kawlgam in Democracy ngah leh zong ei Zomi te a dingin bang phattuam pih tuan kei ni ci uh hi. Pawlkhat leuleu in lah ei Zomi te’n phattuamna i ngah theihna dingin kawlgam ah Democracy om kei leh lampi dang om tuanlo hi, ci’n nuntakna phal liangin na sem uhhi. Hih thu nihte en leng, koi man zaw a, koi khial zaw hiam cih ding om tuan lo hi. Kawlgam sungah Democracy vaihawmna bek tawh i ki-uk zongin ei Zomi te a dingin tampi tak i phattuam pihna om lo khin sa hi a, Democracy omlo in lah ei Zomi te phattuamna ding lampi dang omlo bek hilo in, tulai tak i thuakna te’n thu hong gen khin zo zel hi.\nMi pawlkhat te in Democracy pen mipi vaihawmna leh suahtakna gam a hih teh Democracy ngah leng i gam leh minam pen “ Lui ta khan” bangin khang hanhan ding ci’n ngaihsun uh hi. Mipi deih palai te vaihawmna hi mah hi. A hizongin mi a tamzaw deihna kizui a hi zah khat in, a tawm zaw ( vai khat peuh a thu kimlo mite) thu leh la zong zahtak sak in sim mawh sakloh ding a hihi. Upmawh thu bek tawh kimat theihna mun hilo mah hi. A hizongin ei mimal suahtakna i zatna ah midang te suahtakna siatsak loh ding ahihi. Mi khempeuh i suahtakna vengbitna mun a hihi.Democracy in i zawn i ngauna teng, i gen theih haksakna teng hong puak mang sak ding hi lo hi. Tua bang a i thuak haksatna te pan i suahtak theihna dingin lampi hong honsak ki-ukna zia ( system) khat a hihi.\nI thupatna ah lut kik leng, Kawlgam in Democracy ngah leh Zomi te a dingin phattuamna om tuan ken teh ci’n a gente zong a manna om hi. Tulai tak i gamsung buaina pen Democracy ngahna hang bek tawh veng zolo mah ding hi. Tulai tak i thuak haksatna te bang hang hiam? Galkap kumpi khut nuai a sila bang a om na maw? An nek tui dawn ding haksatna hang maw? AIDS hang maw? Refugees hang maw? Forced labor hang maw? A hih kei leh galkap te lauhna hang tawh Internally Displaced Person (IDP) te hang maw? Tua te khempeuh buaina kipatna thu bulpi hi lo a, buaina hang a piang thute hi zaw hi. Democracy ngah leng tua bang buaina te a mang pah siau ding hi sam lo a, tua bang buaina te a vengsakna leh a pian lohna ding lampi kong kihonna ding hi zaw hi.\nA hi leh tu lai tak ah i thuak haksakna leh i kawlgam buaina a hang bang hi ding hiam? Buaina a pian ciangin buaina hang a piang thute bek enlo in, a pianna hang zong i et ding kisam hi. A pianna hang ( a zungpi) venglo in a piang thute i vensak hangin sawt daihlo hi. Tua hi a, Kawlgam buaina zong a piang thute bek en in, thu hoih i gen sawm den hangin buaina bulpi vengtuan lo ding hi. Tulai tak kawlgam buaina in minam khempeuh thuman thutanna om lohna, tanh kikim lohna leh democracy omlohna hang a piang thute vive a hihi. ( The root of the current problems in Burma is the lack of Democracy and the lack of justice and equality).\nDemocracy om lohna: : Kawlgam in suahtakna a ngah 1948 kum a kipan 1962 kum dong pen i gam ah Democracy tawh vai kihawm sam hi. Gam vaihawm ding leh thu leh la gen ding mipi deih palai pen democracy paizia zui in kitelna kinei hi. Tua hun sungin i gam sung ah suahtakna om a, mite nuntak nuam hi. Minam neute rights ( hamphatna) zong kizah tak sak hi. Kumpi pen mi khempeuh tawh kisai hi. A hi zongin 1962 kum March 2 ni in galkap mangpi Ne Win in thu neihna a lak tak teh kawlgam sung thu khunpi zang nawnlo a, a ma thuneihna ding bek tha a pia thu khunpi hong gelh tak teh i gam ah democracy om nawn lo hi. Minam neuter kisim mawh in kinawl khin hi. Mipi deihna tawh vai kihawm thei nawnlo in, gam leh minam hoihna ding na kisem thei nawn lo hi. Tua hangin tu hun a buaina leh haksatna i thuak te khempeuh tua pan hong kipan zong a hihi.\nThu man thutanna leh tanh kikimna om lohna: : 1947 kum Pinlong khua thukimna sungah minam khempeuh tann kikim ding cih a hih hangin kawlgam in suahtakna a hong ngah taktak ciangin thu kawng hong kihei a, thu leh la khempeuh hong kileh bulh vek hi. Minam khempeuh i sa tanh hong kikim nawnlo hi. Kawlmi a tam pen a hih bangin kawl mi te ngah bang minam neu te’n ngah zo nawnlo hi. “ A tha hat hat in tam ngah” cih bang deuh khat in gam sung ah hamphatna khempeuh i ngah zah hong kibang nawn lo hi. Tua a hih manin minam khempeuh tan kikim na ding deih na tawh mualtung mi ( kawl te a hi lo) teng in 1961 kum un Shan gam Taunggyi khua ah thu kikupna hong nei uh a, kawl gam bup thu khunpi ( constitution) puah ding hong gel uh hi. Tua thu khunpi puah loh in gam sungah minam tanh kikimna om lo ding a hih man zong hi a, tua pen tua hun lai tak a PM a sem U Nu in zong phalna a piak a hihi. Mualtung mite thu kikupna pen gam sung pan tai khiat ding cih peuhmah a kihel loh hangin thu neihna a deih mahmah galkap mang Ne Win in “ gam kitam zan ding” cih pau lap in gambup thu neihna hong sut khia hi. Tua hun pan in minam khempeuh tanh kikimna ding hanciamna zong om thei nawnlo a, tua hang teng tawh tu hun a eite thuak haksatna kipatna khat hong hi hi.\nA tawpna ah Zomi leh Zogam khantohna dingin democracy bek kicing lo hi. Tanh kikimna om lo in Zomi te a dingin hamsa veve ding hi. A hizong in tanh kikimna ( equality) ngahna dingin Democracy omlo in na kisem theilo zel hi. Democracy leh tanh kikimna ( equality) pen a kikhen khia theilo hi a, khat bek kicing tuan lo hi. A nih a, a pai khawm ding a hihi.\nPrevious: Zomi Innkuan USA thu (ZIUSA)\nNext: Zomi Namni A Phawkhuai ~ Prof. Dr. Thang Za Tuan


url: =English ~ Dr. Hau Za Cin :: ZOMI DAILY\nposted on 16 August 2015 at 2:46 pm Lomkholna: Article, Hauzacin\nTan 10 ka zawh ciang DM College, Imphal zom dingin ka u Lian (Dr. S. Neng Ngaih Lian) in Lamka ah hong sam phei a, sang lut kik mateng Lamka ah ka tualbual hi. World Environment Day zatna ah sangnaupang Quiz kidemna om a, sanginn tuamtuam pan mi thum kitel in Synod Hall ah kidem uh hi. U Lian sepna Bethany Christian College pan hong pai sangnaupangte tawh ka tonkhawm uh a, Quiz kidemna a siim, a en, a uap ka hi uh hi. English vive tawh kidong ahih manin ka cimul hong tho pian zangzang hi. Kei sangkahna Mizogam ah English subject simloh a vekpi in lusei pau vive in hong kihilh a, English subject nangawn a khiatna i theihnopte lusei pau tawh kidong tawm ciauciau hi! Laibu a tamzaw English a kigelh ahih hang siate in lusei pau mah toh hong sinsak, hong hilh uh ahih manin a khiatna i theih hang English kipau siam vetlo hi. Tua pen Lamka ka tun ciang ka cimul thosak liang dingin hong nopmawh phial hi.\nSanglut ngaka om ka hih manin ka hun awng a manpha thei pen a ka zat a thupi mahmah hi. Tua ahih manin meltheihte huan ah Hai gah lo, Kawltu teep cih khawnga hunzat a nuam mahmah kimlai Lamka khuasung pawlpi kim pan Environment Week zatna ah Bangci Gamsung Kembit Ding cih thusinna om a, tua ah kihel dingin Chin Baptist Association pawlpi pan kei zong hong teel uh hi. A zingciang kuanpah in India gama Forest lama laisiamna thuk neite leh kumpi uliante kiang pan thusinna nei in ka tu dimdiam uh hi. Tua ah zong a tamzaw English vive hikik ahih manin Lamka khua pen hong International vial mahmah hi.\nTua hun sung teng mahin USA in Iraq a do na uh English newspaper te ah a maan (war photo) tampi tuang den ahih manin tuate lei ding leh extra photo clips te en dingin ka u Neng Khan Mang tawh New Bazar ah ka hawh zel uh hi. Ka pa Khup Za Go (Rev.) in zong Calcutta pan kihawm The Telegraph pen vaikhak den ahih manin English news sim ding a inn vuah om den a, bawhlung thu leh a milim khawng peuh en in Editorial column bang ka sim ngei vet kei zaw hi. A thupina kitheilo hiam, a thupiangte kilunglutzaw mawk hi. Thu thei nuam, mipil leh laisiamte in newspaper a sim uh ciang Editorial simlo in nusialo uh hi cih pen ka nung theih hizaw hi.\nImphal ah college kah dinga Sakuh in Sekpi gah kia ding a ngak banga ka ngak khikhe laitakin Shillong pan Students Chaplain a sem Siapa Rev. J.M. Ngul Khan Pau “Missionary Khoppi” ah thugen dingin hong zin phophot a, ka pano Siapi Khai Za Dal tawh sangkah khawm ngei ahih manin Lamka ah ka omna thu a kihona uh pan Imphal sangin Shillong ah kahzaw leng a hoihzawk ding thu a kikumkha uh hi. Tua zawh a sawtlo in Shillong tungsuk in St. Anthony’s College ah Science sim dingin admission ka bawl hi.\nLamka pan Shillong zin suk ciangin zong lampi ah English vive kizangzaw, ahih kei leh Hindi kizang ahih manin lungsim khat ah sangkahna ‘enga’ pau pen a zatna na zai kei si e cih lungsim ah hong lian mahmah hi. Mizogam ah kihaksuak hileh leh bel leitunga khuapi gol pen bang hong kici leh zong ‘Aizawl’ kici mai ding hi! Kei adingin Babel inn kicim bangin Lamka leh Shillong kikal bekbek ah zong pau nam tampi a om lam ka tel hi. Tua ahih manin English siamna ding ka hanciam a, word meaning theih bek tawh pianglo ding ahih ciang ciin a zat siam mahmah ding ka hanciam sawmta hi.\nSanginn ah English tawh kihopih theih ding lawm ka zong a, ka siam mahmahsa pau pawlkhat gamgi kheng leng a kizang thei nawnlote damdam in ka tawmzat sawm hi. Lamdang takin Pasian in hong makaih a, English bekbek tawh kihona Hostel ah om theihna ding deihsakna ka ngah hi. Tua hangin ‘by heart’ bekbek tawh lai kisim pen themkhat hong tawldam zaw deuh a, ahih hangin lawmte sangin hahkat zawk kul den veve hi. Gual kiphalah hilo napi lawmte sangin hahkat zawk kisam se hi. Cidamna hong pia Pasian hoih ahih manin a tawptan a tung tawmcikte lak ah Pasian in hong koih veve a, a bul lam a gimhuai hang a tawp lam lungdamna tawh kidim hi.\nTua ahih manin, English ka siam nop manin college ka kah sung khempeuh English tawh kihopih theih ding mite tawh ka kitamkholh sawm hamtang hi.\nKum 20 sunga ‘from Third World to First World’ ci-a ki-angtang sak mahmah Singapore gam khantohna a ki et ciangin a dang tampi lak ah gambup pautaang (common langguage) dingin English a teelna uh na hi gige hi. English pen leitung khempeuh tawh kizopna kampau hong suak ahih manin gam khantohna ding, pilna sinna ding, sumbawlna ding, laibu simna dingin a tangzang pen, a ol pen, a manlang pen ahi hi. Tua manin Singapore gam in kum 20 sung in leitungbup tawh kizopna bawl man a, sumbawlna ah pau leh ham kitello cih bang hi nemnumlo in suakta takin kiho thei, kikhawl thei uh a, sangkahna khempeuh ah English thei peuh leh leitung sanginn hoihte ah kampau haksa hetlo in lut thei den uh hi. Tua manin kizopna, kikholhna, kihona manlang mahmah a, vai khatzong pelem vetlo in pai ziahziah thei ahih manin khangto uh hi.\nTu in zong gamsung khanna a manlang zawk semna dingin ‘Raise English Standard’ cih vaithak khat nei uh a, tua in English pen a siam bek hilo dingin a siam mahmah hi ding cih deihna hi. Thugil pen zong sut thei ding, scientific journals ah, literature ah, banking language, bussiness language, legal terms, etc cihte mikim in a tam theithei a theih ding lunggulhna tawh ‘A sangzaw sem ah English siamna khangsak tek ding’ cih vaipi khat nei mawk uh hi. British English sangin American English in damdam in leitung zel deuhdeuh ahih manin tu laitak a zat uh British English bek hilo in mailam ah American English zong lim siam mahmah dingin kihanthawn keei uh hi.\nEnglish pen leitung pumpi ah suakta taka i gamtat theih nang kampau ahih hang i hihna i mangngilhloh na dingin i pianpih pau, i nu hong hopihna kam, mother tongue, pen second language hi a, sin tek ding, siam tek ding cih hanciam khawm uh hi. Eima innkuan pau, innsung pau mangngilhlo ding, ahih hang English pen i nuntakna ding, i khantohna ding, mi i phakna ding ahih manin i siam mahmah ding hi, aci uh ahi hi. China in English na thupi bawl kha hileh Super Power a hihna sawt khin zo ding hi ci uh hi.\nZomi te zong i innsung, innkuan pau Zokam mangngilhlo in English siam mahmah leng i khantohna hong manlang tuam mahmah ding hi cih ka um hi.\nPrevious: Zomite’ tuipigal kankhiat leh khuamuh kipatna – Kum 100 cin Pawipi\nNext: Indonesia vanleng mi 54 apua khat mangcip\nNang koi pen hoih na sa a ~ Lian Tuang


url: =Hallo Zogam – 2 ~ T. Sawm Lian :: ZOMI DAILY\nHallo Zogam – 2 ~ T. Sawm Lian\nposted on 13 December 2016 at 3:00 am Lomkholna: Article, Sawmlian\n“Zogam sung pha lo mai-in, hih ka kianga liapal tawh Len Nupa khawngah vak hialhial leng nuam mah ding hi ven” cih ngaihsutna ka lungsimah hong lut vat a, tangval lai peuh ka kisa mawk hi! Tua bang ngaihsutna bel kua peuhin nei mai-in zong um ing, ngaihsut pak bel ngaihsut theih hi a, ahi zongin picingsak kei peuh leng bang phamawh, ci-in kuama theilohin siam ka kitangsak tawm hi. Ka kianga lianu in ka ngaihsutna thei zen leh, mawtaw dang sap ut phial in heh ding maw, a melhoihna ka pahtakna hangin Laitui ah niangtui hong taih (treat) ding? Zomi nungakte zong hai het lo uh ahih manin a nunungzaw a pen bang ka lametna lianzaw mawk hi!\nTua banga ka ngaihsutna a vak kawikawi lai, a kikhami sak lua pawlkhat adinga pawlpi pan khal taak phial a ngaihsut theih ding ka hih laitakin, mawtaw hong ding vat a, ‘bang thu om hi ding hiam’ ci-in ka ngaihsut laitak, “Thungetna tawh i pai nading leh i hun leh vaite Topa tungah a ap thei i om hiam?” ci-in mawtaw hekpa in hong pulak a, ‘hi mah hi, hoih leh hoihloh lam hi loin, Pasian tungah vai khat peuhpeuh pen ap ding mah hi,’ ciin ka ngaihsun a, ka tutna mai liana samkang papi khatin, “Keiman hong nei ning ei” ci-in thungetna tawh hong zom suak ziau hi.\nThungetna a zawh ciangin zun suak pawlkhatte in zun tha in, Ke’n bel Thuamvum Industrial Estate, Zogam pana kibawl moh nei-in, Zo Damtui Company pana kibawl tui siangtho ka dawn khit ciang, Tedim lam zuanin ka paikhia pah uh hi. Pasian tungah hun leh vai teng a ki-apkhitna mawtaw tungah kituang ahih manin, Pasian deihloh leh a bawlsa mite adinga nawngkai-in zu kham kuamah om lo a, za tep vuauvuau om lo ahih manin tawldam mahmah hi.\nSawt loin Haimual khuathak tungto pahin, a innte zong na hoih thei mahmah ta a, lampi zong a to lua om nawn loin, a sau zawk hangin phei ahih manin kitungbaih hi. Mualdungah lampi kibawl tunga mawtaw tuan bel nuam ka sak hetloh khatte lakah kihel ahih manin mawtaw tuan zong nuam ta hi. Haimual khuathak a palik omte zong kizen mahmah ta uh a, kum 2013 June kha-a ‘Zosuan Tuailai Khawmpi’ sima ka pai lai uh a naikal 3 bang receipt hong ngaksak uh bang nawn het lo hi. Tua ciang tua muna semte zong Zomite mah hi a, Zopau tawh pau setsetin, nuam mahmah ta hi. A lamdang khatah, kumpi zumte ah zong Zolai leh Mikang lai tawh kigelh khin a, mun tuamtuam pana khualzinte adingin nuam mahmah pah a, khangtohna lianpi in ka tuat hi. Kumpi zum leh mun khatpeuhah Zolai, Zopau a kizang thei lo banga ngaihsutna, sila lungsim panin kisuakta ta hi, ciin ka ngaihsun hi.\nKa tutpihnu Zomi ding maha kilawm Zo liapal zong hopih man nai loin, keima bauibuai-in buai ka hih manin kilawm ka kisa kei a, Haimual khuathak panin ka paikhiat uh ciangin a min, a khua, a sep leh a zinna hang ka dong hi. ‘Tedim Sakollam a om, Yangon ah siamah sin, sang khawl sung Ciau a zinpak’ ahihna thu leh, ‘Ciin Sian Hoih ahihna thu’ hong genkhit ciang, nui hiuhiau kawmin kua hiam cih hong theihnopna thu hong gen a, papi ka hihna hoh gen lo mai ding ka hiam aw, ciin ka ngaihsut laitak, Ciau khua kianga ka thungetna uh phawkkik vat ka hih manin ama theih dinga kilawm ciang ka hilh a, Zogam khantohna hong hilh thei ding misiam khat tawh ka tutkhop hampha ka kisakna tawh ka zomsuak hi. “Sian Hoih ding mahin kilawm ciai” ci-in a min leh a pumpi kituak ka sakna thu ama theihloh khomin ka gen hi.\nZogam mual le guam leh a nim dildial singteh lopate in mit cimsak vet lo a, Zogam khantohna tawh kizuiin lampite zong hoih lua mahmah ta ahih manin khua khat le khat kikal pai nadingin hun sauvei kizang het lo hi. Lampi in a nawkkhak khuateah inn hoih nono ding zihziah a, khualai a Vok vak muh ding zong om lo hi. Phone pen India gam lamate zong kizang thei ahih manin vai nuam tuam mahmah a, a sia lamin zong nakpi takin kizang thei ding hi, cih ka ngaihsun hi.\nZogam mual le guan kantanin mawtaw tungah ka tuan laitak, ka lungsim vak kawikawi a, Mikang lai a theite mah bangin John Lennon in, Imagine cih la a phuak sung a……\n… a cih pen ka ngaihsutna-ah hong lut dihdih hi. Mihingte phuak tawm gamgi-in Zomite hong khenna hanga nakpi takin a buaihuai dan pan kipan, Zogam adinga sisan naisan tam a luanzia khawng pen etdan khat tawh John Lennon ngaihsut bangin ka ngaihsun ciangin, hi zong ka sa mai hi. Ahi zongin a gual lina-a biakna pawlpi kici limlim om lo dinga a ngaihsut mawk pen keimah mahmah in zong san haksa ka sa a, (a ki) kha-mi (sak) pawlkhat adingin, a lutungah thungetsak taak phial dingin a ngaihsut ding uh ka um hi.\nGam tampi om a, khawk tampi om hi. Minam tampi tak om a, biakna tampi omin, leitungah mihingte a om sung teng tuate om kha ding hi. Tua bang a minam leh biakna tuamtuamte om vetloh pen daihna (peace) bulpi in a tuat pen, John Lennon’ etna langlam pan ka et ciangin maan ka sa kei a, ka sang zo kei hi. Bang hang hiam cih leh, mihingte pen gamkhatah i omkhop manin a kilem kihi tuan zenzen lo a, biakna khatah i omkhop manin zong a kilem kihi tuan peuhmah lo hi.\nNupa kilem takte nuntakzia ka et ciangin, a pumpi ci le sa uh, a ngaihsutna uh, a deihna leh uk lam uh kibang vek tuan lo hi. Ahi zongin, tua a kibang lo nate pen kitheisiam uh a, khat zaw ii ngaihsutna tawh a kituak lo deuh zong kimaisak thei uh ahih manin a kilem na hi uh hi. Tua ahih manin Zomi leh Zogam zong a om ding mah hi a, biakna zong a om mah ding hi. Ahi zongin leitung gam tuamtuam a Zomite leh biakna tuamtuam a zui Zomite pen ki-itna, kitheihsiamna leh kimaisaktuahna tawh i nuntak ciangin Zomitelakah kilemna leh daihna pen a taktakin om ding hi, ciin ka ngaihsun hi.\nMawtaw tungah Zomi la siamte in a sak uh la tuamtuamte la kisa sak a, tawldamsak mahmah hi. A tul thei lo U Thawn Kham, U Lengtong Pauno, Muana Ngaihte, Thangboi Mangte, B. Muan, Nancy Biaklun, Cingpi leh adangte pan kipan, Pasian la sa tuamtuam Staven Vocal Bang, Ngabeng Lite, Kapno, Dove Quartet, Gloria, ETC Trio leh a danggangte banah, Zomi la siam khangthak tuamtuamte in mawtaw tuanna-ah zong zaila tawh hong awi den uh ahih manin nuam mah si e, cih lohngal gen ding tam lo hi.\nA lungdamhuai mahmah pen, Haimual khuathak pana ka paina lampi in a nawkkhak khuate ah biakinn lian pipi na om a, ka tutpihnu kiangah, “Bangci a, biakin gol thei si e” ka cih leh, “Nungkum masa in Zogam sungah Kha Siangtho in na hong sem a, nidang huna Kha Siangtho tawh kibang lo ahi diam, nidanga Kha siangtho pen Kha Siangtho hi lo zong ci kengin, thukhensat dingin zong kei hong kiseh kei in, ahi zongin a nasep dan kibang lo a, nung kum masa a Kha Siangtho hong tun ciangin Zomite biakna pawlpi tampi kigawm hi. Lamdang mahmah, Pasian pen ki-itna Pasian hi a, Pasian it luatna hang ci-a nidanga pawlpi a kikhenkhen pen nungkum masa a Kha Siangtho in hong gawmkik a, Kha Siangtho maan taktak hi ding hi. Tuhun ciangin biakinn zong nidang bangin tam zeizai nawn lo a, mi tampi kikhop nadingin biakinn zong lianpipi in kilamzaw ta hi” ciin ka deih sanga tamzaw, theihsiam a hak simin hong gen hi.\n“Hi mah hi. Jesu in ‘kilemna a piangsak dinga hong pai hi lo hing’ a cih pen amah a um leh a um lote kikal ading hi a, ahi zongin ei Zomite bel Jesu nung a zui ciatciat, Lai Siangtho a um tek hi napi, hun khat laiin, a umlote tawh kikhen ding Jesu in a gen bangin thu-um mite i kikhenkhen uh a, hoih ka sakloh, ka gen ngam mengmengloh thu, kei theihlohin Zogam ah hong tung khin maw, sawt na ihmu sing e, a lungdamhuai mahmah thu za ing ei” ciin ka pulak hi.\nMakai utna hang peuh, makaite tawh kilemlohna hang peuhin pawlpi thak kiphuanphuan nawn lo cih thu ka zakna leh, a kiphuasate zong Jesu lungsim bangin kigawmkik thei ahih manin tunglama ‘Pa’ pen lungdam mahmah dingin ka tuat hi. New Eden zong na thupi gawp ta a, sai bang om zihziahin, van kizuak zihziah hi. Tua van kizuakna khuanawl a khat ka muh pen mehteh-mehgah zuakna hi a, a ngak kuamah om lo (man-less shop) ahi hi. A van kizuakte’ tungah a man zah (rate) kigelh ziau a, a deihte in a deih peuh uh la-in, a man pen bawm sungah khia ziau uh hi. Hih bang ciang dongin a khangto Zogam sungah, Zomite cihtakna leh thumaanna paak hong palhkhia mawk maw, ciin ka tutpihnu tawh nek dingin tangmai khat ka lei hi.\nPrevious: Vialcian a Kala mivom kimanpa pen IS te hilo ~ Zingsol\nNext: Zeisu suah Lungdam Thupuak ~ Rev. Solomon Thawn\nMalaysia, Ampang vengsung ah papai khatin kum 10 aphapan atanu buanzel ahih manin kiman\nThai gamsung ah naseptheih nading Register abawlmanlo Myanmar tampi om


url: =Zolai simbu tawh kisai\nNgin Khan Khual\n18-2-2010 ni-in Tedim Township Education Officer (TEO) dingin nasep ka kipan a, a sawt loin\nTedim khua sung pawlpi tuamtuam pan Pasian nasemte le NGO makaite samin Zolai laisimbu bawl nading Revolving Fund neihhuai cih thu ka kuppih leh "Zolai pen sin ding thupi hi" cih sim loh ngaihsutpihna hong nei lo uh hi.\nTua ciangin thu tampi kan man nawn loin ka tapa Thang Tawi Kim Khai (Zo-lun Computer) tawh kopin Tedim, Tonzang, Cikha sung tan 4 leh anuaisiah sangnaupang phazah zui-in Tanlang Zolai\nsimbu 3500, Tan khat bu 3500, Tan 2 bu 3500, a sumin K.2,285,000 man abat in 2010 sangkhak\nsungin ka bawl bibu hi. Tedim, Tonzang le Cikha uk Zogam sang teng ah sin dingin ka hanciam hi. Ko pata in K.2,285,000 man Zolai simbu abatin ka bawl uh H Gin En Cin,DD in hong in hong theih ciangin "Kei theih teng athei ding na hi ve vua" ci-in hong lunghihmawhpih ahih manin huhna hong zonpih leh Ciimnuai Boarder neipa Sia Kung Za Mungte innkuan in K.250,000/- hong pia ahih manin Tan 2 Zolai Simbu 850 amawkna'n kihawmkhia zo pah hi. Laibu la napi a sin lo sang tampi mah om hi. 2010-2011 laisin kum lap dinga Tonzang ka puak toh teng bang a ipip nangawn kiphel vet lo, ci hi.\n2010 kum pawlin U Chit Htwe, (IS,Hakha) in Cikha sangpi va sit a, siaten Zolai ahilhna a Diaryte uh sungah a muh teh " Hih bang hiam" ci-in dong hi. Siaten "Zolai hi" acih uh ciangin zadah mahmah hi. Sang sitin a zinna peuhah tua mah etcik pah ahih manin Tonzang le Cikhaten Zolai sin ding patau phadiak uh hi.\nTedim Sangpi-ah Sayama Niang Ngaih Lun in deihsakna tawh Zopauin a hilhcian leh Chief Minister tung kitunpah a, tungsiah pan thum vei tak thu sit hi. A thum veina U Kyi Toe in 16-7-2011 ni-in sit a, ko gawpgawp hi.\n15-9-2-11 ni-in Dr Ba Maung in Hakha ah TEO te kikhopna ah tua thu mah pulak lai hi. "Kawlpau, Kawllai i theih loh manin Zomite'n tan 10 ong zo lo hi hang" ci hi. I theih loh taktak pen Kawllai hi loin Manglai hi zaw hi. 2011 kum tan 10 laivuanna ah Tedim pan 201 in zo a, 114 in manglai mat 40 bek ngah uh hi. Kawllai bel kizo mahmah lel hi.\nSittwe University le Kyaukphyu Education College ah zong Rakhine pau zang uh hi. Kawlte a kah lo hi lo hi. Mon, Shan, Karen cihten a lai uh suakta takin sin veve uh hi. 2010-11 Tedimah tan 10 laivuanna en a hong pai, BEMS Aibur Siapi Kachin Siapa tawh laivai ka kikup uh leh Kachin zanggamah minam tuamtuam om ahih manin sangkhak sungin Kachin lai kasin uh a, mualtung gamah tuni dong ka hilh uh, hong ci hi. Sangah tan 2 ciang Zolai sin theih nading phalna om gige hi. UNICEF in zong "I suahpihpau pen thupi hi, laihilh nadingin hoih hi" ci hi.\nTZN: Ngin Khan Khual\n4/17/2012 03:15:56 pm\nNgaihsut huai sa mahmah ingh. Minam ih hihna ih lai neihna in honglak sak hi.


url: =Shanghai khuasung ah mawtaw pailaikhat meikuanggawp, mi tampi nawkkha in 18 liam :: ZOMI DAILY\nShanghai khuasung ah mawtaw pailaikhat meikuanggawp, mi tampi nawkkha in 18 liam\nposted on 2 February 2018 at 3:20 pm Lomkholna: China, News, Sawltak, World\nShanghai khuapisung Starbucks Coffee saimai ah Van mawtaw khat meikuanggawp in, khetawh apai mipite phulkhagawp ahih manin mi 18 liam cih AFP pan kiza hi. Khetawh khuasung mivak atam mahmahna, Central Shanghai ah tuni Friday in thupiang hi a, aliamte lakah mi 3 tepen gimngawh phadiak uhhi.\nTuaban ah zingsang khuasung mipite nasemding in akuan ngeingai laitak, 9am hunpawl in Shanghai City khualaizang Peoples’ Park tengah thupiang ahih manin, mi tampi anawkkha ahihi.\nShanghai Police te’n Statement akhahkhiatna ah tua Van mawtaw ahawlpa pen kum 40 gualpawl aphakhin pasalkhat ci uh a, mawtaw ahawlkawm in zatep cihi. Mawtaw sungah apuakkhamthei “dangerous substances” puakawm in, a zatep in tuate apuakkhamsak, mei akuang hidinghi ci’n palik te’n genkhia uhhi.\nTua geina Building akizom khatah Security Guard asemkhat ahi Zhang Sai kici in agenna ah tua Van mawtaw pen asungah meikuanggawp in, tuaciangin Driver inzong hoihtak Control theinawnlo in, khetawh apai khuasung mipite nawkpheigawp cihi.\nVideo: 18 hurt as burning van slams into crowd in Shanghai\nVan mawtaw pen mei akuangawp khitciangin, khetawh painading in akibawl Sidewalk ah apai mipite anawkpheikha cihi.\nSocial Media tuamtuam ah Photo leh Video Clip aki khahkhiate sungah Van mawtaw mei akuan laitak, mawtaw in Starbucks Coffee saimai aom dai ataihna, singkungnuai mai ah akhawlna, Firefighter te leh Police te abuai mahmah laitak cihte ki khahkhia hi.\nHih mawtaw nawkna hangin Starbucks Coffee saizong ki khakcipphot a, tuageiteng ki siansuah in Police pawlkhatzong kimuthei hi.\nMore: Shanghai khuapi geinai ah tembaw nih kitaih, mi 32 mangcip\n2013 kumsung inzong Beijing City ii khuasung a etlawmsak Iconic Building pikhat ahi Tiananmen Square maiah mawtaw khatin gamdangmi Tourist 2 taihlum in, tuakhit ciangin meikuang ziahziah hi. Sawltak #zomidaily\nPrevious: Malaysia Thaipusam pawibawlna ah losan puakkham hangin mi 26 liam, mi 4 kiman\nNext: Nau neih (paai) theih nading (1) ~ Cing Van Kim\nKhedap bulhlo in lampai pen cidam nadingin hoih


url: =Lungdambawl thu laigil – aban ~ Khaibawi :: ZOMI DAILY\nLungdambawl thu laigil – aban ~ Khaibawi\nposted on 9 December 2014 at 10:41 am Lomkholna: Article, Christmas, Khaibawi\nLungdambawl thu laigil – aban\n5. Kha Siangtho Piansak: Lai Siangtho a um mello pawlkhat in tua na Zeisu cih uh zawlta hilel lo maw, cithei uh hi. Ahi zongin ei Lai Siangtho a umta dingin Zeisu pen Kha Siangtho na sepna hanga hong piang ahih lam Lai Siangtho in hong hilh hi(Matt 1:18-25). Kha Siangtho nasepna hangin Mary gai a, tua naungek pen Kha Siangtho hangin hong piang ahi hi. Kha Siangtho in nasep ding pawlkhat nei hi, ci-in Jew mite in upna nei uh hi. Kha Siangtho tawh kisai Jew mite ngaihsut dan pawl khat in:\n(1).Kha Siangtho in mite tungah thuman hong puak hi, ci-in ngaihsun uh hi. Kamsangte thugen dingte Kha Siangtho in na hilh a, Pasian mite a gamtat ziading a hilh PA in Kha Siangtho ahi hi. A khangkhang in mite tungah thuman thutak hong gen PA in Kha Siangtho ahi hi. Zeisu mahmah in zong mite tungah thuman thutak hong hilh hong gen hi. Tulai Christian a kici mi tampi tak in zuathu gen pen ann neksang, ihmutsang in nuam sazaw phial le uh kilawm hi. A sunguah Kha Siangtho tektang taktaklo, om taktaklo maw, khatpeuh mah hikha ngel ding hi.\n(2). Kha Siangtho in mihingte tungah Pasian’ thuman hong tunpih ciang bek hilo in tua thuman I muh ciangin a maan ahih lam I theihna dingin hong huh hi, ci-in Jew mite in ngaihsutna nei uh hi. William Barclay in thuman I muh theih na dingin Zeisu in I mitte hong hong sak hi. I theih lohna hangin mittaw ki bangin lungsim manlo I neihna hangin lam kikhial in eima pumpi deihna leh I mawhnate in I lungsim hong mialsak hi, cih agen pen hi kasa mahmah hi. Mi piangthak Kha Siangtho a nei khat leh a neilo khat ki thuah leh nuam kisalo tuak uh hi. Pu. Thang Za Khen in mi piangthaklo te’n Kha mite ci-a, I theih loh kal in hong huatbawl in eitawh omkhop ki thuah pen nuam asak hetloh mah bangun Kha mite’n zong piangthaklote tawh kithuah pen Kha mangthang I veiman hikei leh nuam a kisalua hi tuanlo hi, cih agen kaza ngei hi. I gennop na ah mi piangthak taktakte bel thuman thutak tawh nungta nuam, kalsuan nuam ngiat in, thumanlo pen zanuamlo, zuathu gennuamlo aci nuam I hi hi. William J. Locke in I lungsim sungah Kha Siangtho hong om ciangin a man tak-in thu I muh theih na dingin I mitte hong hon’ sak in I muhzia hong ki lamdang sak hi, naci hi. Na piangthakma leh na pianthak zawh na lungsim leh na gamtat zia aki lamdang hiam?\n(3). Jew mite upna ah Kha I cih pen leitung a piangsak pa, nuntakna hong piapa hi, ci-in um uh hi. Jew mite in Pasian Kha pen leitung nate piansakna tawh na kizom sak uh hi. Pasian in ama Kha zangin leitung paingsak a, a kipatcil in tuipi maitang tungtengah Pasian Kha in nasem in loeitung hong piangsak ahi hi(Pian 1:2). Laphuak pa khat in Topa’n kampauna tawh vantung piang a, ama kam panin husan’na tawh vantung nate piang hi,(Late 33:6) naci hi. Hebrew lai ah ruach kammal pen Greek lai-ah pneuma cih kammal hi-a, husan a cihna zong hikhawm hi. Lai Siangtho in nahu nasan’ khiat ciangin amaute aki piangsak hi a, nangmah in leitung na bawlthak hi(Late 104:30). Job in, Pasian Kha in kei hong bawk a, Vanglianpa in kei tungah nuntakna hu hong pia hi, naci hi(Job 33:4).\n(4). Jew mite in Kha pen piangsak kik, nungta sak kik theihna nasep zong semthei hi, ci-in um uh hi. Ezekiel Lai Siangtho sung I sim ciangin kuampi khatsung ah guhkeusa aom na thu leh tua guhkeusa te hong hin kik na thu zong na gen hi. Pasian kampauna a genna ah note hu kong guan dinga, note kong nungtasak kik ding hi, naci hi(Ezk 37:1-14). Jew mi siate in paunak khat nei uha, “Pasian in Israel mite tungah hih leitung ah ka Kha in mite sungah pilna hong guan a, mailam hun ah ka Kha in note hong hingsak kik ding hi, “cih upna khat na nei uh hi. Mawhna sungah mite misi bangin omin, gimlua in lawpna mel nei nawnlo in a lungsim uh leh a pumpi un bangmah ngaihsun zo nawnlo in aom laitak Pasian Kha in nuntakna thak, lawpna thak hong guan thei hi. Zeisu hong suahna hangin cikmah a, a kisem ngeilo na tampi, Pasian Kha in hong sem a, mite tungah thuman hong tunpih in tua thuman aman ahih lam I theihna dingin tua Pasian Kha mah in hong hilh hi. Leitung piansakna ah Pasian in a Kha a zat hi-a, mihingte I ngeina bangin I om kik theihna dingin lungsim ngaihsutna a sisa sung panin lawpna leh thathak ngahna thak hong guan in Pasian Kha Siangtho mah ahi hi. Hun neihteh aban zomlai ni.\nPrevious: ZIUSA pan Dahna Pulakna: Nu Catharina Ning Khan Vung, Tulsa, OK\nNext: Tulaai Leitung Thuthang Tuamtuam Updates Dec 8, 2014\nZBCA-USA pan Zogam leh Zomi te tungah huhna puakna\nTulaai Leitung Thuthang Tuamtuam Updates November 3, 2014\nSushi Hual – 1 ~ Hau Za Cin\nTedim khuapi aw, Singlamteh hong phuksak Party mee piaksawm lailai nahiam?\nA 9 veina ZOFA cup vai\nMalaysia gamsung huih siangtholo leuleu\nPawltuam ~ Hau Za Cin


url: =Malaysia ah biakinn sumpi RM50 agu pasalkhat kha 9 sung thongkiading in thu kipia :: ZOMI DAILY\nposted on 21 January 2019 at 8:33 pm UTC+9:30 Lomkholna: Malaysia, News, Sawltak, World\nMalaysia gamsung aom gammite biakinn khatpanin sumpi RM50 agukha pasalkhat pen mawhnadan lohna in thong kha 9 sung ki kiasakding in thu kipia cih NTS pan kiza hi. Hih thupiang pen Malaysia, Kuala Terengganu sung aom gammi te biakinn Mosque khatah thupiang ahihi.\nTua sumpi agukha pasalpa pen amin Mohd Hafiz Ibrahim kici a, kum 27 aphakhin khat ahihi. Tuapa pen Magistrate’s Court ah thusitna kinei a, kamawh kahial kagukha mahhi ci’n amawhna apulak khitciangin thukhenmang Magistrate Abdul Hayyi Salim in kha 9 sung thongkiading in thu apiak ahihi.\nA sumgukna munpen Masjid Lama Kampung Sungai Rengas aom Mosque khatpan hi a, abeisa Januar 10 nitaklam 3:37 leh 3:52 hunsung kikal in aguk ahihi. Tuahang in “Section 380 of Penal Code for theft” ci’n guktak gamtatna hangin thu akibawl ahihi.\nAthu akigenna ah tuapa pen tuani in Mosque sungah aomzia, agamtatzia pen muanmawhhuai kisa ahih manin, Mosque’s Committee Members te’n CCTV Footage panin limtakin Video Clip te etcianna nei uhhi. CCTV sungah tuapa pen Yamaha 125z Motorcycle khattawh Mosque sungah alutkhit ciangin aguk ahihlam ki mukhia hi.\nMore: Malaysia, Klang ah guta te’n nupikhat ii akhi asuhsawm laitak Video ki khahkhia\nMosque ii amai ah citpiakna “Donation Box” bungsungah akikoih RM50 aguklam kiciantak in ki mukhia hi. Tuabangin aguktak gamtatna hangin Chabang Tiga Police Station ah Report kibawlpah a, asawtlo in Durian Burung aom Petral Station maiah January 18 zingsanglam 1am hunpawl in ki mankhiapah hi. Sawltak #zomidaily\nPrevious: Leitung pasal khempeuh lakah akumtam penpen in akiciamteh Japan papikhat sita (kum 113)\nNext: Yangon khuasung atai YBS Bus tungah Card tawh sumpiaktheih nading kigeelta